Penubuhan negara Israel penghujung ajal buat bangsa Yahudi

Palestin dirompak dengan rakus semata-mata bagi menubuhkan negara Israel secara haram. Tanah suci itu dirampas daripada umat yang benar-benar berhak, seterusnya diberikan kepada golongan yang tidak berhak dari segi agama dan sejarah selepas tamat dua Perang Dunia.

Kini, Allah SWT mendedahkan kelemahan bangsa Yahudi walaupun mereka telah berjaya menubuhkan negara haram Israel atas alasan perjuangan untuk mengembalikan Negara Agung Israel (The Greater Israel) yang menguasai dunia.

Pada hari ini, impian tersebut menjadi perjuangan kumpulan Zionis yang paling fanatik, dengan sokongan semua kuasa besar dunia yang memiliki kuasa veto di Pertubuhan Bangsa-Bangsa Bersatu (PBB).

Firman Allah SWT:

﴿لَأَنتُمۡ أَشَدُّ رَهۡبَةٗ فِي صُدُورِهِم مِّنَ ٱللَّهِۚ ذَٰلِكَ بِأَنَّهُمۡ قَوۡمٞ لَّا يَفۡقَهُونَ١٣ لَا يُقَٰتِلُونَكُمۡ جَمِيعًا إِلَّا فِي قُرٗى مُّحَصَّنَةٍ أَوۡ مِن وَرَآءِ جُدُرِۢۚ بَأۡسُهُم بَيۡنَهُمۡ شَدِيدٞۚ تَحۡسَبُهُمۡ جَمِيعٗا وَقُلُوبُهُمۡ شَتَّىٰۚ ذَٰلِكَ بِأَنَّهُمۡ قَوۡمٞ لَّا يَعۡقِلُونَ١٤﴾

“(Kerana) sesungguhnya kalian dalam hati mereka (kaum Yahudi), lebih ditakuti daripada Allah; Oleh yang demikian, disebabkan mereka ialah kaum yang tidak mengerti (akan kekuasaan Allah dan kebesaran-Nya). (13); (Orang-orang Yahudi dan orang-orang munafiq) dengan keadaan bersatu padu sekalipun, tidak berani memerangi kalian melainkan di kampung-kampung yang mempunyai benteng kukuh, atau di sebalik tembok. Permusuhan antara mereka sesama sendiri amatlah keras; kamu menyangka mereka bersatu padu, sedangkan hati mereka berpecah belah (disebabkan berlainan kepercayaan mereka). Hal ini demikian kerana, mereka ialah kaum yang tidak memahami (perkara yang sebenarnya yang memberikan kebaikan kepada mereka). (14)” (Surah al-Hasyr: 13-14)

Sebab ayat di atas diwahyukan adalah ketika kaum Yahudi dengan rakus menentang Islam secara langsung ketika itu dipimpin oleh Rasulullah SAW, yang diketahui dan disebutkan dalam kitab Taurat serta didedahkan oleh para pendeta mereka yang memeluk Islam. Oleh itu, kaum Yahudi menjadi kaum yang paling dimurkai Allah SWT dalam kalangan musuh-musuh Islam.

Sekalipun mereka menguasai ekonomi dan mempunyai ramai cerdik pandai sehingga mempergunakan kaum lain yang membentuk pasukan Ahzab (kumpulan bersekutu) untuk menyerang Islam bagi menghapuskannya, namun mereka menemui kegagalan. Dan akhirnya, mereka dihalau dari Madinah dan kawasan sekitarnya, seterusnya mereka larikan diri ke seluruh pelosok dunia.

Al-Quran ialah petunjuk yang kekal sepanjang zaman dan sebab-sebab yang disebutkan dalam isi kandungannya pasti akan berulang. Hal ini merupakan suatu cabaran kepada umat Islam secara berterusan.

Kini, mereka kembali semula dan berjaya menubuhkan negara dan membentuk pasukan Ahzab yang baharu dengan mengumpulkan kuasa besar dunia. Termasuk juga kumpulan munafiq dalam kalangan orang Arab dan bangsa lain untuk bersama bagi melaksanakan agenda mereka dengan rakus, namun mereka mempunyai kelemahan yang sama dalam diri masing-masing.

Kerakusan mereka dengan mengganas secara melampau dan mendirikan tembok yang banyak, serta mengumpulkan senjata yang pelbagai jenis tidak akan dapat mempertahankan kedudukan mereka. Malah, segala perancangan mereka pasti akan gagal sebagaimana yang telah dijanjikan Allah SWT.

Mantan Perdana Menteri Israel, Ehud Barak yang juga pernah menjadi Menteri Pertahanan Israel menyatakan suatu amaran bahawa negara Israel kini berada di penghujung untuk sampai ajalnya jika tidak diselesaikan masalah dalaman mereka berdasarkan kepada sejarah bangsa Yahudi sejak zaman berzaman. Perkara tersebut dinyatakan dalam akhbar paling besar sebarannya dalam bahasa Ibrani (Hebrew) iaitu akhbar Yedioth Ahronoth (bulan Mei).

Bahkan, kenyataan yang senada disebutkan oleh para penganut agama Yahudi yang paling Ortodoks (Naturei Karta) bahawa penubuhan negara Israel pada akhir zaman adalah menempah maut kepada bangsa Yahudi. Menurut mereka perbuatan tersebut laksana menggali kubur mereka sendiri.

Ketika berlaku peristiwa Ahzab pada zaman Rasulullah SAW, Allah SWT telah mewahyukan kepada mereka yang beriman ayat-ayat yang banyak dalam Surah al-Ahzab yang dinamakan bersempena dengan peristiwa tersebut. Antaranya, firman Allah SWT:

﴿أَشِحَّةً عَلَيۡكُمۡۖ فَإِذَا جَآءَ ٱلۡخَوۡفُ رَأَيۡتَهُمۡ يَنظُرُونَ إِلَيۡكَ تَدُورُ أَعۡيُنُهُمۡ كَٱلَّذِي يُغۡشَىٰ عَلَيۡهِ مِنَ ٱلۡمَوۡتِۖ فَإِذَا ذَهَبَ ٱلۡخَوۡفُ سَلَقُوكُم بِأَلۡسِنَةٍ حِدَادٍ أَشِحَّةً عَلَى ٱلۡخَيۡرِۚ أُوْلَٰٓئِكَ لَمۡ يُؤۡمِنُواْ فَأَحۡبَطَ ٱللَّهُ أَعۡمَٰلَهُمۡۚ وَكَانَ ذَٰلِكَ عَلَى ٱللَّهِ يَسِيرٗا١٩ يَحۡسَبُونَ ٱلۡأَحۡزَابَ لَمۡ يَذۡهَبُواْۖ وَإِن يَأۡتِ ٱلۡأَحۡزَابُ يَوَدُّواْ لَوۡ أَنَّهُم بَادُونَ فِي ٱلۡأَعۡرَابِ يَسۡ‍َٔلُونَ عَنۡ أَنۢبَآئِكُمۡۖ وَلَوۡ كَانُواْ فِيكُم مَّا قَٰتَلُوٓاْ إِلَّا قَلِيلٗا٢٠ لَّقَدۡ كَانَ لَكُمۡ فِي رَسُولِ ٱللَّهِ أُسۡوَةٌ حَسَنَةٞ لِّمَن كَانَ يَرۡجُواْ ٱللَّهَ وَٱلۡيَوۡمَ ٱلۡأٓخِرَ وَذَكَرَ ٱللَّهَ كَثِيرٗا٢١ وَلَمَّا رَءَا ٱلۡمُؤۡمِنُونَ ٱلۡأَحۡزَابَ قَالُواْ هَٰذَا مَا وَعَدَنَا ٱللَّهُ وَرَسُولُهُۥ وَصَدَقَ ٱللَّهُ وَرَسُولُهُۥۚ وَمَا زَادَهُمۡ إِلَّآ إِيمَٰنٗا وَتَسۡلِيمٗا٢٢ مِّنَ ٱلۡمُؤۡمِنِينَ رِجَالٞ صَدَقُواْ مَا عَٰهَدُواْ ٱللَّهَ عَلَيۡهِۖ فَمِنۡهُم مَّن قَضَىٰ نَحۡبَهُۥ وَمِنۡهُم مَّن يَنتَظِرُۖ وَمَا بَدَّلُواْ تَبۡدِيلٗا٢٣ لِّيَجۡزِيَ ٱللَّهُ ٱلصَّٰدِقِينَ بِصِدۡقِهِمۡ وَيُعَذِّبَ ٱلۡمُنَٰفِقِينَ إِن شَآءَ أَوۡ يَتُوبَ عَلَيۡهِمۡۚ إِنَّ ٱللَّهَ كَانَ غَفُورٗا رَّحِيمٗا٢٤ وَرَدَّ ٱللَّهُ ٱلَّذِينَ كَفَرُواْ بِغَيۡظِهِمۡ لَمۡ يَنَالُواْ خَيۡرٗاۚ وَكَفَى ٱللَّهُ ٱلۡمُؤۡمِنِينَ ٱلۡقِتَالَۚ وَكَانَ ٱللَّهُ قَوِيًّا عَزِيزٗا٢٥ وَأَنزَلَ ٱلَّذِينَ ظَٰهَرُوهُم مِّنۡ أَهۡلِ ٱلۡكِتَٰبِ مِن صَيَاصِيهِمۡ وَقَذَفَ فِي قُلُوبِهِمُ ٱلرُّعۡبَ فَرِيقٗا تَقۡتُلُونَ وَتَأۡسِرُونَ فَرِيقٗا٢٦ وَأَوۡرَثَكُمۡ أَرۡضَهُمۡ وَدِيَٰرَهُمۡ وَأَمۡوَٰلَهُمۡ وَأَرۡضٗا لَّمۡ تَطَ‍ُٔوهَاۚ وَكَانَ ٱللَّهُ عَلَىٰ كُلِّ شَيۡءٖ قَدِيرٗا٢٧﴾

“Mereka bersikap bakhil terhadap kalian (wahai orang-orang Mukmin untuk memberikan sebarang pertolongan); dalam pada itu apabila datang (ancaman musuh yang menimbulkan) ketakutan, engkau melihat mereka memandang kepadamu (wahai Muhammad lalu meminta pertolonganmu) dengan keadaan mata mereka terbalik-balik seperti orang yang pengsan semasa hampir mati. Kemudian, apabila hilang perasaan takut itu, mereka mencela kalian dengan lidah yang tajam, sambil mereka tamak akan kebaikan (yang diberikan Allah kepada kalian). Mereka itu tidak beriman, lalu Allah gugurkan amal-amal mereka. Oleh yang demikian, perkara itu adalah mudah bagi Allah untuk melaksanakannya. (19); Mereka (golongan munafiq) menyangka bahawa tentera Ahzab (yang bersekutu) itu belum pergi; dan sekiranya tentera bersekutu itu datang semula, tentulah mereka ingin tinggal jauh di desa-desa bersama-sama orang-orang Arab Badwi sambil bertanyakan berita mengenai kalian; dan seandainya mereka ada bersama-sama kalian (pada ketika itu), mereka tidak akan turut berperang melainkan sebentar sahaja. (20); Demi sesungguhnya, adalah bagi kalian pada diri Rasulullah itu contoh ikutan yang baik, iaitu bagi orang yang sentiasa mengharapkan (keredaan) Allah dan (balasan baik) Hari Akhirat, serta dia pula menyebut-nyebut dan mengingati Allah sebanyak-banyaknya (pada masa susah dan senang). (21); Dan pada masa orang-orang yang beriman melihat tentera bersekutu, berkatalah mereka: ‘Inilah yang telah dijanjikan Allah dan Rasul-Nya kepada kami dan benarlah (apa yang telah dijanjikan) Allah dan Rasul-Nya.’ Dan (angkatan tentera musuh yang mereka lihat) itu tidak memberikan sebarang kesan kepada mereka selain daripada menambahkan iman dan penyerahan diri mereka kepada Allah. (22); Antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka antara mereka ada yang telah selesai menjalankan janjinya itu (lalu gugur syahid), dan antaranya ada yang menunggu giliran; dan mereka pula tidak mengubah (apa yang mereka janjikan itu) walau sedikit pun. (23); (Berlakunya yang demikian) supaya Allah membalas orang-orang yang benar disebabkan kebenaran mereka, dan menyeksa orang-orang yang munafiq jika dikehendaki-Nya, atau Dia menerima taubat mereka. Sesungguhnya Allah adalah Maha Pengampun, lagi Maha Penyayang. (24); Dan Allah telah menghalau orang-orang yang kafir itu (ke tempat masing-masing) dalam keadaan mereka penuh kejengkelan (kerana gagal dan hampa), mereka tidak mendapat sebarang keuntungan. Dan Allah menyelamatkan orang-orang yang beriman daripada bencana menghadapi peperangan itu. Dan (ingatlah) adalah Allah Maha Kuat, lagi Maha Perkasa. (25); Dan Dia menurunkan golongan Ahli Kitab (kaum Yahudi) yang membantu tentera musuh itu daripada benteng-benteng mereka (menyerah diri), setelah Dia memasukkan ke dalam hati mereka dengan perasaan gerun. (Lalu mereka diadili dan dijatuhkan (hukuman); sebahagian antaranya kalian bunuh, dan sebahagian lagi kalian tawan. (26); Dan Dia menjadikan kalian mewarisi tanah-tanah dan rumah-rumah serta harta benda mereka, dan juga tanah-tanah (di negeri-negeri lain) yang belum kalian jejakinya. Dan (ingatlah) adalah Allah Maha Kuasa terhadap segala sesuatu. (27)” (Surah al-Ahzab: 19-27)

Ayat di atas menegaskan bahawa adanya golongan munafiq yang berlumba-lumba melakukan normalisasi dengan pasukan Ahzab apabila tidak percaya kepada janji Allah SWT. Perkara tersebut sekali gus menjadikan mereka bacul dalam menentang musuh, pada masa yang sama bakhil dalam memberikan sumbangan kepada mereka yang beristiqamah dengan Islam.

Hal ini menunjukkan tetap akan sentiasa wujud mereka yang beristiqamah menentang musuh, walaupun berpanjangan dan bertali arus dizalimi. Bahkan, ada dalam kalangan mereka yang gugur syahid dan ramai lagi yang sedang menunggu giliran bagi meneruskan perjuangan menentang pasukan Ahzab dengan kepercayaan kepada janji Allah SWT, sama ada memperoleh kemenangan di akhirat dan janji kemenangan di dunia.

Allah SWT menegaskan syarat keimanan bagi mencapai kemenangan, bukannya syarat kebangsaan Arab dan sebagainya. Ternyata Allah SWT membahagikan umat Islam di seluruh dunia hari ini dengan pecahan daripada kalangan munafiq yang mengadakan normalisasi terhadap Israel dan kalangan mereka beriman yang menentang usaha tersebut.

Walaupun negara haram itu semakin mengganas dan menyediakan segala benteng pertahanan serta tembok yang banyak, semata-mata bagi melindungi pendatang Yahudi yang berduyun-duyun datang khususnya selepas tercetusnya Perang Rusia-Ukraine yang menghalau mereka supaya pulang ke negara idaman Israel Agung. Namun begitu, negara Israel berada dalam keadaan yang sangat lemah kerana perpecahan yang parah, sehingga menyebabkan kerajaan yang ada hari ini bertahan dengan majoriti yang terlalu kecil.

Allah SWT memberikan suatu peringatan kepada umat Islam supaya bersatu dan mengambil iktibar, malah jangan berpecah belah sepertimana kaum Yahudi yang dibinasakan di dunia dan di akhirat. Firman Allah SWT:

﴿وَلَا تَكُونُواْ كَٱلَّذِينَ تَفَرَّقُواْ وَٱخۡتَلَفُواْ مِنۢ بَعۡدِ مَا جَآءَهُمُ ٱلۡبَيِّنَٰتُۚ وَأُوْلَٰٓئِكَ لَهُمۡ عَذَابٌ عَظِيمٞ١٠٥﴾

“Dan janganlah kalian menyerupai orang-orang (Yahudi dan Nasrani) yang telah bercerai-berai dan berselisihan (dalam agama mereka) sesudah datang keterangan-keterangan yang jelas (yang dibawa oleh Nabi-nabi Allah) kepada mereka, dan mereka yang bersifat demikian, akan beroleh azab seksa yang berat.” (Surah Ali ‘Imran: 105)

Rasulullah SAW juga pernah memberikan peringatan bahawa bahaya perpecahan umat lebih bahaya daripada bahaya kemiskinan. Sabdanya:

أَبْشِرُوا وأَمِّلُوا مَا يَسرُّكُمْ، فواللَّه مَا الفقْرَ أَخْشَى عَلَيْكُمْ. وَلكنّي أَخْشى أَنْ تُبْسَطَ الدُّنْيَا عَلَيْكُم كَمَا بُسطَتْ عَلَى مَنْ كَانَ قَبْلَكُمْ، فَتَنَافَسُوهَا كَمَا تَنَافَسُوهَا. فَتَهْلِكَكُمْ كَمَا أَهْلَكَتْهُمْ.

“Bergembiralah dan berharaplah kalian agar beroleh sesuatu yang menyenangkan kalian (perkara yang dicita-citakan). Demi Allah! Aku tidak risau jika sekiranya kalian berada dalam kemiskinan. Namun, apa yang merisaukan diriku sekiranya kemewahan dunia (pangkat dan harta) dipamerkan kepada kalian sepertimana pernah dipamerkan kepada umat terdahulu (khususnya kaum Yahudi). Lalu, kalian akan berlumba-lumba mendapatkannya (berkelahi sehingga berpecah) sepertimana mereka, dan akhirnya harta itu membinasakan kalian sepertimana ia telah membinasakan mereka.” (Riwayat al-Bukhari 3158 dan Muslim 2961)

Penjelasannya, jika fakir (terlalu miskin) yang bijak pasti berfikir untuk mencari penyelesaian, manakala yang jahil dan bodoh pula dibantu. Adapun kerakusan dunia (mengejar pangkat dan harta secara bernafsu), golongan yang bijak pun akan menjadi rakus dan tidak berfikir untuk menjadi bodoh walaupun berpendidikan tinggi.

Adapun kalangan yang asalnya jahil dan bodoh pula, mereka akan berterusan ditipu, dipergunakan dan diperalatkan. Sangat malang sekali, apabila golongan tersebut berpegang kepada kebijaksanaan falsafah demokrasi Pak Pandir, yang menyeberangi sungai berpijak di atas kayu reput yang dilalui oleh semut halus yang sangat besar majoritinya.

Secara kesimpulannya, tamatnya ajal Yahudi kerana mereka meninggalkan kitab suci Taurat dan dihilangkan hidayah Allah SWT. Lalu, mereka berpecah belah walaupun merupakan kaum yang paling kaya, bijak dan mempunyai ramai ilmuwan. Kemenangan Islam akan berlaku apabila umat Islam kembali kepada petunjuk Allah SWT daripada al-Quran dan menegakkan perpaduan umat.

Allah SWT memerintahkan umat Islam supaya tidak menjadikan kaum Yahudi itu sebagai teladan, dan memohon perlindungan-Nya dalam setiap rakaat solat melalui firman-Nya:

﴿يَٰٓأَيُّهَا ٱلَّذِينَ ءَامَنُوٓاْ أَطِيعُواْ ٱللَّهَ وَرَسُولَهُۥ وَلَا تَوَلَّوۡاْ عَنۡهُ وَأَنتُمۡ تَسۡمَعُونَ٢٠ وَلَا تَكُونُواْ كَٱلَّذِينَ قَالُواْ سَمِعۡنَا وَهُمۡ لَا يَسۡمَعُونَ٢١ ۞إِنَّ شَرَّ ٱلدَّوَآبِّ عِندَ ٱللَّهِ ٱلصُّمُّ ٱلۡبُكۡمُ ٱلَّذِينَ لَا يَعۡقِلُونَ٢٢﴾

“Wahai orang-orang yang beriman! Taatilah kalian kepada Allah dan Rasul-Nya dan janganlah kalian berpaling daripada-Nya, sedang kalian mendengar (perintah-perintah-Nya). (20); Dan janganlah kalian menjadi seperti orang-orang (kafir dan munafiq) yang berkata: ‘Kami dengar’, padahal mereka tidak mendengar (tidak mahu menerima dan mematuhinya). (21); Sesungguhnya sejahat-jahat makhluk yang melata, pada sisi (hukum dan ketetapan) Allah, ialah orang-orang yang pekak lagi bisu, yang tidak mahu memahami sesuatu apa pun (dengan akal fikirannya). (22)” (Surah al-Anfal: 20-22)

Firman Allah SWT:

﴿غَيۡرِ ٱلۡمَغۡضُوبِ عَلَيۡهِمۡ…٧﴾

“(Wahai Tuhan) jangan jadikan kami daripada kalangan kaum yang Engkau telah murkai…” (Surah al-Fatihah: 7)

Dan firman Allah SWT kepada mereka yang beriman:

﴿يَٰٓأَيُّهَا ٱلَّذِينَ ءَامَنُوٓاْ إِذَا لَقِيتُمۡ فِئَةٗ فَٱثۡبُتُواْ وَٱذۡكُرُواْ ٱللَّهَ كَثِيرٗا لَّعَلَّكُمۡ تُفۡلِحُونَ٤٥ وَأَطِيعُواْ ٱللَّهَ وَرَسُولَهُۥ وَلَا تَنَٰزَعُواْ فَتَفۡشَلُواْ وَتَذۡهَبَ رِيحُكُمۡۖ وَٱصۡبِرُوٓاْۚ إِنَّ ٱللَّهَ مَعَ ٱلصَّٰبِرِينَ٤٦﴾

“Wahai orang-orang yang beriman! Apabila kalian menghadapi pasukan (musuh), maka hendaklah kalian tetap teguh dalam menghadapinya, dan sebutkanlah serta ingatilah Allah (dengan doa) sebanyak-banyaknya, supaya kalian berjaya (mencapai kemenangan). (45); Dan taatilah kalian kepada Allah dan Rasul-Nya, dan janganlah kalian saling berbantah-bantahan (berpecah belah); jika tidak nescaya kalian menjadi lemah semangat dan hilang kekuatan kalian, dan sabarlah (menghadapi segala kesukaran dengan cekal hati); sesungguhnya Allah berserta orang-orang yang sabar. (46)” (Surah al-Anfal: 45-46)

Perjanjian Sykes-Picot (1916) telah berlalu lebih satu abad yang lalu adalah amat buruk bagi umat Islam, setelah mereka dijajah kerana perpecahan umat. Sehinggakan, tanah air dan bangsa dibahagi-bahagikan dalam kalangan taklukan penjajah yang memperhambakan rakyat dan merompak serta mencuri sumber kekayaan tanah air kurniaan Allah SWT.

Marilah semua bertaubat kepada Allah SWT dan kembali kepada petunjuk yang terkandung dalam al-Quran yang bermukjizat dan Sunnah Rasulullah SAW yang berhikmah.

Allah SWT memberikan suatu peringatan sebagaimana firman-Nya:

﴿يَٰٓأَيُّهَا ٱلَّذِينَ ءَامَنُوٓاْ إِن تُطِيعُواْ فَرِيقٗا مِّنَ ٱلَّذِينَ أُوتُواْ ٱلۡكِتَٰبَ يَرُدُّوكُم بَعۡدَ إِيمَٰنِكُمۡ كَٰفِرِينَ١٠٠ وَكَيۡفَ تَكۡفُرُونَ وَأَنتُمۡ تُتۡلَىٰ عَلَيۡكُمۡ ءَايَٰتُ ٱللَّهِ وَفِيكُمۡ رَسُولُهُۥۗ وَمَن يَعۡتَصِم بِٱللَّهِ فَقَدۡ هُدِيَ إِلَىٰ صِرَٰطٖ مُّسۡتَقِيمٖ١٠١﴾

“Wahai orang-orang yang beriman! Jika kalian taat akan sebahagian daripada orang-orang (Yahudi dan Nasrani) yang diberikan Kitab itu, nescaya mereka akan mengembalikan kalian menjadi orang-orang kafir sesudah kalian beriman. (100); Dan bagaimanakah kalian akan menjadi kafir, padahal dibacakan ayat-ayat Allah (al-Quran) kepada kalian, dan dalam kalangan kalian ada Rasul-Nya (Muhammad SAW)? Dan sesiapa yang berpegang teguh kepada (agama) Allah, maka sesungguhnya dia telah beroleh petunjuk ke jalan yang lurus. (101)” (Surah Ali ‘Imran: 100-101)

Tan Sri Abdul Hadi Awang
Presiden PAS


PM berdepan tekanan kluster mahkamah, punca tak tepati janji: Bersatu NS

Kluster mahkamah nampaknya berkuasa penuh dalam UMNO sehingga menyebabkan Perdana Menteri Datuk Seri Ismail Sabri Yaakob tidak menepati janjinya dalam terma-terma yang dipersetujui dengan Perikatan Nasional (PN) sebelum ini.

Ketua Penerangan Bersatu Negeri Sembilan, Iskandar Dzulkarnain Abdul Rahim berkata terbukti pemimpin UMNO yang terpalit kes mahkamah masih menjadi pencatur utama parti tersebut sehingga Ismail Sabri juga tidak berani menunaikan janjinya dengan PN.

Menurut Iskandar, langkah terbaik yang perlu diambil untuk menjamin kestabilan kerajaan sekarang adalah dengan mengadakan pemilihan UMNO, memandangkan Ismail Sabri daripada parti itu.

“Ini sekaligus melupuskan tanggapan bahawa UMNO-Barisan Nasional dikawal oleh ‘kluster mahkamah’ dan hanya menjadi alat individu tertentu melepaskan diri dari hukuman,” katanya dipetik portal Berita Bersatu.

Mengulas lanjut, Iskandar mempersoalkan tindakan pasif Ismail Sabri berhubung soal jawatan menteri di mana kuotanya daripada Bersatu.

Ini susulan Menteri Perusahaan Perladangan dan Komoditi Datuk Zuraida Kamaruddin yang telah mengumumkan keluar Bersatu dan menyertai Parti Bangsa Malaysia (PBM).

“Sudah dua bulan berlalu Zuraida keluar parti, jawatan menteri patut diganti dari kuota Bersatu.

“Soal Ismail Sabri nak kekal sokongan tidak wujud. Baru-baru ini, beberapa RUU yang dibentang telah mendapat sokongan penuh Ahli Parlimen blok kerajaan di Dewan Rakyat yang memberi gambaran Ismail Sabri masih kekal mendapatkan sokongan majoriti.

“Saya gesa beliau melaksanakan apa yang telah dijanji dengan segera. Itu mencerminkan maruahnya sebagai seorang PM, jika tidak mahu dilihat sama seperti akhlak ‘kluster mahkamah’,” katanya lagi.

Terdahulu, Mesyuarat Majlis Tertinggi (MT) PN melahirkan rasa kecewa terhadap tindakan Ismail Sabri yang dilihat tidak bersungguh dalam memenuhi terma-terma penting yang terkandung dalam perjanjian antara beliau dengan PN.

Setiausaha Agung PN, Datuk Seri Hamzah Zainudin berkata PN akan menghantar delegasi untuk menemui Ismail Sabri bagi membincangkan pelaksanaan terma-terma perjanjian tersebut dalam masa yang terdekat.

“Mesyuarat juga melahirkan rasa kecewa terhadap tindakan YAB Perdana Menteri yang dilihat tidak bersungguh dalam memenuhi termaterma penting yang terkandung dalam perjanjian antara beliau dengan Perikatan Nasional.

“Sehubungan itu, Perikatan Nasional memutuskan untuk menghantar delegasi untuk menemui YAB Perdana Menteri bagi membincangkan pelaksanaan terma-terma perjanjian tersebut dalam masa yang terdekat,” katanya dalam kenyataan hari ini.


Banjir: Penduduk temui warga emas mati lemas dalam kereta

Seorang warga emas maut akibat lemas di dalam keretanya yang ditemukan di ladang kepala sawit di jalan utama Felda Selancar 2, Rompin, selepas banjir surut.

Ketua Polis Daerah Rompin DSP Mohd Azahari Mukhtar berkata pihaknya dimaklumkan mengenai penemuan Abdullah Satar, 73, yang merupakan peneroka di Felda itu pada 6.40 petang semalam, menurut laporan Bernama.

“Berdasarkan siasatan awal, keluarganya mendakwa mangsa hilang selepas keluar rumah sejak Rabu lepas dan gagal dihubungi menyebabkan mereka mencarinya, namun gagal.

“Anak mangsa mendakwa dihubungi rakannya yang memaklumkan kereta Proton Iswara mangsa dijumpai dalam ladang itu dengan mangsa di dalamnya,” katanya semasa dihubungi di sini hari ini.

Mohd Azahari berkata polis bersama anggota dari Balai Bomba dan Penyelamat Muadzam Shah serta dibantu penduduk berjaya mengeluarkan mayat mangsa.

Katanya bedah siasat di Hospital Muadzam Shah, Rompin malam tadi mengesahkan kematian Abdullah adalah disebabkan lemas dan kes diklasifikasikan sebagai mati mengejut.


WHO beri amaran terlalu awal isytihar menang lawan Covid

Ketua Pengarah Pertubuhan Kesihatan Sedunia (WHO) hari ini memberi amaran masih terlalu awal untuk mana-mana negara sama ada mengisytiharkan kemenangan ke atas Covid-19 atau berhenti daripada terus menangani dan melawan penularan wabak itu.

“Adalah terlalu awal bagi mana-mana negara sama ada menyerah diri atau mengisytiharkan kemenangan,” kata Dr Tedros Adhanom Ghebreyesus kepada pemberita.

“Virus ini berbahaya, dan ia terus berkembang di hadapan mata kita,” katanya.

Komen beliau dibuat ketika Denmark menjadi negara Kesatuan Eropah (EU) pertama yang menarik semua sekatan Covid-19 mulai hari ini, walaupun merekodkan peningkatan kes bagi varian Omicron, dengan beberapa negara lain merancang langkah serupa.

“Kami bimbang bahawa naratif telah berlaku di beberapa negara bahawa disebabkan oleh vaksin dan kerana kebolehjangkitan Omicron yang tinggi dan tahap keterukan yang lebih rendah, mencegah penularan tidak lagi diperlukan,” kata Dr Tedros.

“Tidak ada yang lebih jauh dari kebenaran,” tambahnya, sambil menekankan bahawa lebih banyak penularan Covid-19 bermakna lebih banyak kematian.

Beliau menegaskan sejak Omicron pertama kali dikesan di selatan Afrika 10 minggu lalu, hampir 90 juta kes Covid-19 telah dilaporkan kepada WHO – lebih daripada sepanjang tempoh 2020.

Terdahulu WHO memaklumkan varian Omicron Covid-19 yang lebih pantas menular berbanding versi asal, kini dikesan di 57 negara, dan telah menjadi dominan di dunia. Berita berkaitan

Sementara varian baharu Covid-19 diketahui lebih ringan, beliau menekankan bahawa “kita kini mula melihat peningkatan kematian yang sangat membimbangkan di kebanyakan wilayah di dunia”.

Dr Tedros menekankan keperluan untuk terus menjejaki varian yang muncul, termasuk BA.2 sub-varian Omicron.

“Virus ini akan terus berkembang, itulah sebabnya kami menyeru negara untuk meneruskan ujian, pengawasan dan penjujukan. Kita tidak boleh melawan virus ini jika kita tidak tahu apa yang dilakukannya,” katanya.

Sejak Covid pertama kali muncul di China pada akhir 2019, lebih 373 juta kes yang disahkan dan hampir 5.7 juta kematian telah dilaporkan kepada WHO, tetapi jumlah sebenar dipercayai jauh lebih tinggi.

Minggu lalu sahaja, lebih 22 juta kes Covid-19 dan lebih 60,000 kematian dilaporkan di seluruh dunia.

“Sekarang bukan masa untuk menamatkan semua sekatan sekali gus,” kata Dr Maria Van Kerkhove, yang mengetuai agensi tindak balas pandemik WHO. – Agensi


China, Indonesia bertelingkah semula isu gerudi minyak di Laut Natuna

China memberitahu Indonesia supaya menghentikan penggerudian minyak dan gas asli di wilayah maritim di mana kedua-dua negara menganggap sebagai milik mereka di Laut China Selatan awal tahun ini, lapor Reuters yang memetik empat individu yang mengetahui perkara itu memberitahu.

Permintaan sama pernah dibuat sebelum ini tetapi tidak pernah dilaporkan, meningkatkan ketegangan kedua-dua negara berhubung sumber asli dalam kawasan tidak menentu di mana kedua-duanya mempunyai kepentingan strategik dan ekonomi global.

Sekeping surat daripada diplomat China kepada Kementerian Luar Indonesia dengan jelas menggesa Indonesia menghentikan penggerudian di pelantar luar pesisir kerana ia dikatakan dilakukan dalam wilayah China, menurut Muhammad Farhan, Ahli Parlimen Indonesia yang menganggotai Jawatankuasa Keselamatan Negara peringkat Parlimen.

“Jawapan kami sangat tegas, bahawa kami tidak akan menghentikan penggerudian kerana ia adalah hak kedaulatan wilayah kami,” katanya kepada Reuters.

Jurucakap Kementerian Luar Indonesia berkata: “Sebarang komunikasi diplomatik antara negara adalah bersifat rahsia dan kandungannya tidak boleh dikongsi.” Beliau enggan mengulas lanjut.

Kementerian Luar China, Kementerian Pertahanan dan Kedutaan China di Jakarta enggan mengulas berhubung surat itu.

Tiga lagi individu yang memberitahu mereka diberi taklimat mengenai perkara itu, turut mengesahkan berkaitan surat berkenaan. Dua daripada individu berkenaan berkata China mengulangi gesaan supaya Indonesia berhenti daripada menjalankan kerja-kerja penggerudian.

Indonesia berkata wilayah hujung selatan Laut China Selatan adalah zon ekonomi eksklusifnya di bawah Konvensyen Undang-undang Laut Pertubuhan Bangsa-Bangsa Bersatu dan menamakan kawasan itu sebagai Laut Natuna Utara pada 2017.

China membantah pertukaran nama itu dan menegaskan kawasan berkenaan berada dalam tuntutan wilayahnya yang luas di Laut China Selatan yang ditandai dengan ‘garisan sembilan terputus-putus’ berbentuk U, sempadan yang didapati tidak mempunyai asas undang-undang oleh Mahkamah Timbang Tara Tetap di The Hague pada 2016.

“Ia (surat itu) agak mengancam kerana ia merupakan usaha pertama diplomat China untuk membangkitkan agenda ‘sembilan garis putus-putus’ mereka terhadap hak kami di bawah Undang-undang Laut,” kata Farhan.

China ialah rakan dagangan terbesar Indonesia dan sumber pelaburan kedua terbesar, menjadikannya sebahagian agenda penting daripada cita-cita Jakarta untuk menjadi kuasa ekonomi peringkat tertinggi.

Pemimpin Indonesia mendiamkan diri mengenai perkara itu bagi mengelakkan konflik atau perbalahan diplomatik dengan China, kata Farhan dan dua orang lain yang bercakap kepada Reuters.

Farhan berkata China juga dalam surat berasingan, membantah latihan ketenteraan Garuda Shield yang diadakan pada Ogos.

“Latihan itu, yang melibatkan 4,500 tentera dari Amerika Syarikat (AS) dan Indonesia, telah menjadi acara tahunan sejak 2009. Ini adalah protes pertama China terhadap mereka, menurut Farhan.

“Dalam surat rasmi mereka, kerajaan China menyatakan kebimbangan mereka mengenai kestabilan keselamatan di kawasan itu,” katanya.

Dalam tempoh beberapa hari setelah pelantar separa tenggelam, Noble Clyde Boudreaux, tiba di Blok Tuna di Laut Natuna untuk menggerudi dua telaga minyak pada 30 Jun, kapal Pengawal Pantai China dilihat berkeliaran di kawasan itu sebelum ketibaan kapal Pengawal Pantai Indonesia, menurut data pergerakan perkapalan.

Dalam tempoh empat bulan, kapal China dan Indonesia masing-masing membayangi antara satu sama lain di sekitar medan minyak dan gas, kerap berada dalam jarak satu batu nautika antara satu sama lain, menurut analisis data pengenalan kapal dan pengimejan satelit oleh Asia Maritime Transparency Initiative (AMTI), projek yang dikendalikan oleh Pusat Kajian Strategik dan Antarabangsa yang berpangkalan di AS.

Data dan imej yang disemak oleh AMTI dan Initiatif Keadilan Lautan Indonesia (IOJI), sebuah badan pemikir bebas yang berpangkalan di Jakarta, menunjukkan kapal penyelidikan China, Haiyang Dizhi 10, tiba di kawasan itu pada akhir Ogos, menghabiskan sebahagian besar daripada tujuh minggu berikutnya, sebelum bergerak perlahan dalam corak grid bersebelahan Blok D-Alpha, rizab minyak dan gas juga di perairan yang dipertikaikan, dianggarkan bernilai AS$500 bilion menerusi kajian kerajaan Indonesia.

“Berdasarkan corak pergerakan, sifat dan pemilikan kapal itu, ia kelihatan seperti sedang menjalankan tinjauan saintifik rizab D-Alpha,” kata Jeremia Humolong, penyelidik di IOJI.

Pada 25 September lalu, kapal pengangkut AS, Ronald Reagen, menghampiri pada jarak tujuh batu nautika dari pelantar penggerudi Blok Tuna.

Ini adalah kejadian pertama di mana kapal pengangkut pesawat AS yang beroperasi dalam jarak sedemikian di Laut China Selatan, kata AMTI dalam laporan yang diterbitkan pada November.

Empat kapal perang China turut dikerah ke wilayah berkenaan, lapor IOJI dan nelayan tempatan.

China sedang berunding dengan 10 negara Asia Tenggara, termasuk Indonesia, berhubung isu lautan yang kaya dengan sumber asli yang dipercayai mampu menghasilkan sekurang-kurangnya AS$3.4 trilion perdagangan tahunan.

Rundingan itu, dilaksanakan menerusi Asean, dimulakan semula tahun ini selepas dihentikan akibat wabak Covid-19.

Pendirian Beijing yang semakin agresif di Laut China Selatan juga telah mencetuskan kebimbangan di Jakarta.

ndonesia tidak membuat sebarang tuntutan rasmi ke atas kawasan di Laut China Selatan di bawah peraturan Pertubuhan Bangsa-Bangsa Bersatu, namun percaya keluasan perairannya telah ditetapkan dengan jelas oleh undang-undang antarabangsa.

Penggerudian telah disiapkan tepat pada masanya, menurut jurucakap Harbour Energy, pengendali Blok Tuna. Syarikat itu dijangka mengeluarkan keputusan penggerusian pada 9 Disember ini. – Reuters


Kerajaan digesa segerakan lantikan jawatan KPPA dan KSP

Persatuan Perkhidmatan Tadbir dan Diplomatik (PPTD) berpendapat pengisian jawatan Ketua Pengarah Perkhidmatan Awam (KPPA) dan Ketua Setiausaha Perbendaharaan (KSP) wajar disegerakan kerana ia strategik dalam memastikan kelancaran pentadbiran.

Presiden PPTD Datuk Seri Isham Ishak bagaimanapun berkata proses dalaman bagi pemilihan calon perlu dihormati memandangkan kedua-dua jawatan tersebut penting bagi memastikan agenda pembangunan negara yang diterajui Perdana Menteri Datuk Seri Anwar Ibrahim dilaksanakan dengan baik.

“Ya perlu disegerakan tetapi kita tidak perlu bimbang sebab kita ada jentera pentadbiran awam walaupun ketiadaan KPPA dan KSP buat masa ini. Pentadbiran masih berjalan tetapi kalau ada KPPA dan KSP, ia lebih strategik,” katanya selepas Majlis Serah Tapak Projek Rumah Kelab PPTD di Presint 18, di sini hari ini.

Beliau yang juga Ketua Setiausaha Kementerian Perdagangan Antarabangsa dan Industri (MITI) berkata demikian ketika diminta mengulas mengenai perjawatan KPPA dan KSP yang masih kosong dan belum ada sebarang lantikan dibuat setakat ini.

Ketua Setiausaha Negara Tan Sri Mohd Zuki Ali pada 13 Dis tahun lepas berkata kerajaan memutuskan untuk menamatkan perkhidmatan Datuk Seri Mohd Shafiq Abdullah sebagai KPPA, berkuat kuasa 12 Dis 2022.

Bekas KSP Datuk Seri Asri Hamidin @ Hamidon pula dilaporkan bertukar ke jabatan lain.

Asri sebelum ini dilaporkan telah ‘dicutikan’ dan kelibat beliau tidak kelihatan ketika majlis sambutan hari pertama Perdana Menteri yang juga memegang portfolio Menteri Kewangan pada 6 Dis lepas dan menurut Anwar pertukaran Asri merupakan perubahan biasa yang juga membabitkan sama ada kenaikan pangkat atau perubahan jabatan dan urusan.

Mengenai Rumah Kelab PPTD yang menelan kos RM37 juta, Isham berkata pembangunannya di kawasan seluas 0.9 hektar itu meliputi bangunan tiga tingkat dengan lot kedai, restoran, lapang sasar menembak dan kawasan lanai bagi pengunjung awam dan dijangka siap selewat-lewatnya Julai 2024.


Polis akan panggil Hadi Awang

Polis akan memanggil Presiden PAS Tan Sri Abdul Hadi Awang berhubung kenyataannya baru-baru ini bahawa bukan Islam dan bukan Bumiputera adalah punca rasuah di negara ini.

Dalam satu kenyataan pada Ahad (28 Ogos), Ketua Komunikasi Korporat Bukit Aman Asisten Komisioner Skandaguru Anandan berkata siasatan sedang dijalankan, dengan 28 laporan dibuat terhadap Ahli Parlimen Marang itu setakat ini berhubung kenyataannya.

“Siasatan dijalankan Bahagian Pendakwaan dan Undang-undang (D5) Jabatan Siasatan Jenayah (JSJ), Bukit Aman di bawah Seksyen 505(C) Kanun Keseksaan dan Seksyen 233 Akta Komunikasi dan Multimedia 1998.

“Beliau juga akan dipanggil ke Bukit Aman untuk membantu siasatan,” katanya.

Seksyen 505(C) Kanun Keseksaan memperkatakan tentang membuat, menerbitkan atau mengedarkan apa-apa kenyataan, khabar angin atau laporan dengan niat untuk menghasut atau yang berkemungkinan menghasut mana-mana golongan atau komuniti orang untuk melakukan apa-apa kesalahan terhadap mana-mana kelas atau komuniti orang lain.

Manakala Seksyen 233 Akta Komunikasi dan Multimedia 1998 adalah untuk penggunaan tidak wajar kemudahan rangkaian atau perkhidmatan rangkaian.

Skandaguru menambah, kes itu masih dalam siasatan dan menggesa orang ramai supaya tidak membuat spekulasi atau membuat sebarang kenyataan yang boleh mengganggu proses siasatan.

Sebelum ini, Abdul Hadi dikecam kerana mendakwa punca rasuah di negara ini berpunca daripada pengaruh bukan Melayu terhadap ekonomi dan politik.

Beliau berkata ini telah membolehkan orang bukan Melayu untuk menentukan syarat kepada orang Melayu, yang seterusnya menyebabkan orang Melayu menjadi rosak dan terjerat dalam skandal kewangan.


SD sokong Anwar, Zahid tak pernah minta saya tandatangan: Annuar

Presiden UMNO, Datuk Seri Dr Ahmad Zahid Hamidi tidak pernah menyuruh Ahli Parlimen Ketereh, Tan Sri Annuar Musa menandatangani akuan bersumpah(SD) bagi menyokong Datuk Seri Anwar Ibrahim sebagai Perdana Menteri (PM).

Annuar yang sebelum ini dipecat Setiausaha Agung Barisan Nasional (BN) berkata Zahid mungkin mengetahui pendiriannya yang tidak menyokong Presiden PKR itu menyebabkan tidak berani menyuruhnya menandatangani SD seperti didakwa oleh Datuk Seri Tajuddin Abdul Rahman sebelum ini.

“Mungkin dia tahu siapa Annuar Musa, siapa Anwar Ibrahim. Walaupun nama sama, tapi tak sama pendirian politik.

“Ahmad Zahid tidak pernah suruh saya (tandatangan SD), tak ada,” katanya dipetik laporan Sinar Harian.

Annuar terdahulu melancarkan logo dan tema Hari Kebangsaan dan Hari Malaysia 2022 di Angkasapuri hari ini.

Berhubung pendedahan Ahli Parlimen Pasir Salak itu baru-baru ini, Annuar berkata pucuk pimpinan parti perlu mencari jalan bagi mengharmonikan keadaan susulan pendedahan yang dibuat itu.

“Kalau masing-masing terus serang menyerang antara satu sama lain saya rasa mungkin ada baiknya kita tumpu kepada solidariti dan memberi perkhidmatan kepada rakyat,” katanya lagi.

Menurutnya, isu yang ditimbulkan oleh Tajuddin itu juga tidak dapat dielakkan kerana setiap individu mempunyai hak menyatakan pandangan.

“Tetapi tanggungjawab kepada pimpinan pada saya mengharmonikan keadaan dan kita perlu memperkasakan parti.

Selepas dipecat sebagai ahli Majlis Tertinggi UMNO, Tajuddin semasa sidang media khas pada Isnin mendakwa Zahid sebenarnya mengetuai gerakan menandatangani SD bagi menyokong Anwar sebagai PM.

Tajuddin berkata walaupun, pemimpin UMNO melaung-laungkan “No DAP, No Anwar” sebaliknya mereka menandatangani SD menyokong Anwar menjadi PM tahun lalu.

Tajuddin juga mengakui beliau adalah salah seorang yang diminta menandatangani SD kerjasama Zahid dan Anwar.

Tajuddin itu berkata terpaksa akur pada arahan dan menandatangani SD itu selepas bermasam muka dengan Zahid kerana tidak menyokong Anwar.


30 sungai enam negeri catat paras waspada hingga bahaya malam ini

Tiga puluh sungai di enam negeri mencatat bacaan paras air melebihi tahap waspada, amaran dan bahaya, menurut data publicinfobanjir Jabatan Pengairan dan Saliran (JPS) yang dikemas kini sehingga jam 8.45 malam ini (25 Oktober 2022).

Sebanyak 13 daripada sungai itu melibatkan Sarawak; diikuti Johor (10); masing-masing dua di Melaka serta Negeri Sembilan; dan masing-masing satu di Selangor, Kedah dan Pahang.

Hanya satu sahaja sungai mencatat bacaan melebihi paras bahaya iaitu Sungai Batang Rajang yang diukur di stesen Jabatan Laut, Sibu, Sarawak. Paras air dicatat ialah melebihi 3.09 meter (m) berbanding 1.30m paras normal.

Peningkatan paras air sungai terbabit dikatakan akibat hujan lebat dan ribut petir yang berlaku beberapa jam hari ini, seperti diramalkan Jabatan Meteorologi Malaysia.

Berikut adalah catatan data paras air bagi sungai dan negeri-negeri sehingga jam 8.45 malam ini:

Sarawak (13 sungai)

Tahap Amaran:

Tahap Waspada:

Johor (10 sungai)

Tahap Amaran:

Tahap Waspada:

Melaka (2 sungai)

Tahap Amaran:

Negeri Sembilan (2 sungai)

Tahap Waspada:

Selangor (satu sungai)

Tahap Amaran:

Kedah (satu sungai)

Tahap Waspada

Pahang (satu sungai)

Tahap Waspada


Dr Mahathir terima rawatan di IJN

Bekas Perdana Menteri Tun Dr Mahathir Mohamad dimasukkan ke Institut Jantung Negara (IJN) sejak Selasa bagi mendapatkan rawatan akibat jangkitan.

Perkara itu dimaklumkan menerusi perkongsian di Facebok rasmi Dr Mahathir, menurut laporan Bernama.

Menerusi hantaran itu, turut disertakan dua keping gambar yang memaparkan Dr Mahathir sedang menulis dan menyemak beberapa fail di wad IJN pada Khamis.

Bekas Ahli Parlimen Langkawi yang berusia 98 tahun itu pernah dimasukkan ke IJN pada 7 Jan tahun lepas bagi menjalani prosedur perubatan elektif sehari selepas itu dan dibenarkan keluar pada 13 Jan 2022 namun beliau dimasukkan ke institut berkenaan semula dan menerima rawatan sehingga dibenarkan pulang 5 Feb tahun yang sama.

Beliau sekali lagi ditahan di IJN selepas disahkan positif Covid-19 pada 31 Ogos tahun lepas dan dibenarkan keluar daripada institut itu pada 4 Sept 2022.

Setakat ini masih belum ada sebarang kenyataan rasmi daripada IJN.


ADUN DAP Selangor rentas negeri pertahan isu kebun durian haram di Raub

Beberapa pemimpin DAP di Pahang dan Selangor turun membela 18 pekebun durian musang king yang didakwa mengusahakan tanaman secara haram di Hutan Simpan Kerajaan Negeri Pahang di Raub.

Lebih menghairankan, Ahli Dewan Undangan Negeri (ADUN) DAP dari Selangor, Ronnie Liu turut hadir di perkarangan Mahkamah Majistret Raub semasa 18 pekebun tersebut dibawa untuk direman hari ini.

Tidak pasti tujuan ADUN Sungai Pelek itu hadir ke perkarangan mahkamah tersebut ketika sekatan rentas negeri sedang dilaksanakan, bagaimanapun dalam satu video yang tular beliau didapati bertegang urat dengan pihak berkuasa yang sedang bertugas semasa pekebun tersebut sedang dibawa turun daripada trak polis.

Turut kelihatan dalam video tersebut Ahli Parlimen DAP Raub, Tengku Zulpuri Shah Raja Puji yang cuba menenangkan Liu daripada meneruskan provokasi.

Kesemua pekebun tersebut ditahan pada Ahad selepas melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi penguatkuasaan di Hutan Simpan Kekal (HSK) Batu Talam, Raub.

Tahanan terbabit dibawa menaiki trak polis tiba di pekarangan mahkamah kira-kira jam 11 pagi dan suasana agak kecoh dengan provokasi dilemparkan oleh beberapa individu terhadap pihak berkuasa, ia termasuk Liu dan beberapa individu tidak dikenali.

Sebelum itu, ADUN DAP Tras, Chow Yu Hui juga ditahan tetapi dilepaskan dengan jaminan polis kira-kira jam 12 tengah malam.

Terdahulu, tular video yang mendakwa beberapa pekebun menengking penguat kuasa menjalankan operasi memusnahkan tanaman di Hutan Simpan Kerajaan Negeri Pahang di Raub.


Jika pemimpin UMNO jadi PM, semua kleptokrat akan dibebaskan? soal Pua

Seorang pemimpin DAP, Tony Pua bimbang sekiranya kejatuhan kerajaan Perikatan Nasional (PN) bakal membawa semua kleptokrat dalam UMNO yang terpalit dengan kes rasuah kembali berkuasa, ia selepas blok pembangkang seakan mahu bekerjasama dengan mereka.

Ahli Parlimen Damansara itu berkata sekiranya kerajaan PN jatuh dan pemimpin UMNO dilantik menjadi Perdana Menteri (PM) ia kemungkinan semua pemimpin parti itu yang terpalit dengan kes rasuah akan dibebaskan dan pastinya akan menjadi kuat selepas itu.

“Dan jika pemimpin UMNO jadi PM, bukankah semua kleptokrat akan dibebaskan (atau mungkin kembali berkuasa)?” soal Pua.

Untuk rekod, UMNO kini sedang berusaha menumbangkan kerajaan PN yang dipimpin PM Tan Sri Muhyiddin Yassin menerusi pakatan sulit yang dirancang bersama Ketua Pembangkang Datuk Seri Anwar Ibrahim.

Pada April lalu, pendedahan pakatan sulit terbongkar antara Presiden UMNO, Datuk Seri Ahmad Zahid Hamidi dengan Presiden PKR, Anwar menerusi satu klip audio tular.

Tahun lalu, terbongkar juga sepucuk surat dihantar Zahid dan Najib yang menyokong Anwar sebagai calon PM baharu.

Pua juga melontarkan pandangan sekiranya perlu blok pembangkang mengambil selangkah ke depan untuk mengelak perasuah dalam UMNO daripada bebas daripada perbuatan mereka.

“Atau adakah kita memikirkan selangkah ke depan untuk menghentikan kleptokrat daripada melepaskan diri, atau lebih buruk lagi mereka dapat kembali mengawal dan menguasai politik, walaupun terpaksa bertoleransi dengan pemerintahan Perikatan Nasional yang tidak cekap dan khianat untuk sementara waktu lagi,” soalnya.

Semalam, Zahid mengumumkan beliau dan beberapa Ahli Parlimen UMNO sudah hilang kepercayaan terhadap Muhyiddin dan kerajaan PN, ia mencetuskan polemik mengenai kejatuhan kerajaan.

Susulan pertemuan dengan Yang di-Pertuan Agong hari ini, Muhyiddin berkata masih memiliki sokongan majoriti Ahli-ahli Parlimen, di samping berkata akan mengemukakan usul undi percaya dalam sidang Dewan Rakyat pada September depan.


Saya tak berkecil hati jika tidak dicalonkan, kata Phahrolrazi yang kini jadi ahli PKR

Bekas Pengerusi Parti Amanah Kedah, Datuk Phahrolrazi Zawawi yang dipecat parti sebelum ini tidak akan berkecil hati jika tidak dicalonkan semula pada Pilihan Raya Negeri (PRN) nanti.

Phahrolrazi yang juga Ahli Dewan Undangan Negeri (ADUN) Alor Mengkudu dipecat Parti Amanah pada tahun lalu selepas mengkritik DAP semasa Pilihan Raya Umum Ke-15 (PRU-15) tetapi diterima masuk menjadi ahli PKR dan dilantik Pengarah Pilihan Raya PKR Kedah.

“Saya tak berkecil hati (tidak menjadi calon), terserah pada parti. Saya tak bertanding pun tak ada masalah.

“Sebab saya akan fokuskan perhatian kepada jentera parti ke setiap DUN Kedah (selaku pengarah pilihan raya) untuk menang lebih kerusi,” katanya dipetik laporan portal FMT hari ini.

Terdahulu, Pengerusi Pakatan Harapan (PH) Kedah, Datuk Mahfuz Omar mengesahkan kerusi disandang Phahrolrazi akan diambil untuk ditandingi Parti Amanah kerana ia merupakan kerusi kuota parti itu.

Pada 30 Oktober 2022 lalu, Parti Amanah memecat keahlian Phahrolrazi kerana didapati telah melanggar perlembagaan parti.

Setiausaha Agung Amanah ketika itu, Datuk Dr Mohd Hatta Md Ramli berkata, Phahrolrazi mengingkari keputusan-keputusan parti dan melakukan perbuatan yang bertentangan dengan kepentingan parti.

Pertikaian tercetus ekoran Phahrolrazi tidak berpuas hati dengan pemberian kerusi Parlimen Jerai kepada DAP pada PRU-15 lalu.


94.7% individu dewasa, 55.3 peratus remaja lengkap divaksin

Sebanyak 94.7 peratus individu dewasa di seluruh negara telah lengkap divaksin sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, 25 Oktober 2021.

Sementara 97.5 peratus lagi individu dewasa menerima sekurang-kurangnya satu dos daripada vaksin dua dos atau vaksin dos tunggal, lapor Kementerian Kesihatan (KKM) hari ini.

Menurut laman sesawang KKM, COVIDNOW, sebanyak 44,946,696 dos vaksin telah diberikan kepada golongan itu dengan 123,771 daripadanya membabitkan penerima dos penggalak.

Semalam, sebanyak 52,742 dos diberikan kepada 23,088 individu dewasa yang melengkapkan naksinasi masing-masing, 7,473 menerima dos pertama, dan 22,181 penerima dos penggalak.

Sementara itu, 55.3 peratus atau 1,739,835 remaja berusia 12 hingga 17 tahun telah melengkapkan vaksinasi masing-masing, sementara 81.6 peratus atau 2,566,922 lagi remaja menerima sekurang-kurangnya satu dos.

Sejak PICK Remaja dilancarkan 20 September lalu sebanyak 4,306,757 dos diberikan. Jumlah itu termasuk 131,420 dos yang diberikan semalam membabitkan 116,966 remaja melengkapkan dos masing-masing, dan 14,454 lagi menerima sekurang-kurangnya satu dos.

Keseluruhannya, sebanyak 49,253,453 dos telah diberikan sehingga semalam membabitkan 73.2 peratus atau 23,906,468 individu telah lengkap divaksinasi, dan 77.7 peratus atau 25,388,935 lagi menerima sekurang-kurangnya satu dos.


Tragedi tanah runtuh: Mayat kanak-kanak mangsa ke-24 ditemui

Mayat mangsa ke-24 dalam tragedi tanah runtuh di tapak perkhemahan Father’s Organic Farm di Jalan Batang Kali – Gohtong Jaya, Hulu Selangor, ditemui petang tadi (Sabtu, 17 Disember 2022).

Mayat kanak-kanak perempuan itu ditemui pasukan mencari dan menyelamat jam 4.35 petang tadi.

Penemuan itu sekali gus menjadikan jumlah mangsa korban tragedi itu seramai 24 orang dengan baki sembilan mangsa masih lagi belum ditemui.

Terdahulu, pada jam 1.05 tengah hari tadi, pasukan mencari dan menyelamat menemui mayat dua beranak yang juga mangsa ke-22 dan ke-23 tertimbus kira-kira satu meter di kawasan Hillview.

Ketua Polis Hulu Selangor, Superintendan Suffian Abdullah dilaporkan berkata, mayat wanita berusia anggaran 30-an dan kanak-kanak lelaki berusia antara 7 hingga 10 tahun itu ditemukan anggota penyelamat yang melakukan pengorekan tanah di kawasan terbabit.

Semalam, media melaporkan seramai 94 mangsa terbabit dalam kejadian tanah runtuh pada jam 2.24 pagi.

Sementara itu, polis hari ini dilaporkan melarang mana-mana sukarelawan dan pertubuhan bukan kerajaan (NGO) berada di lokasi operasi mencari dan menyelamat (SAR) tanah runtuh itu.

Ketua Polis Negara Tan Sri Acryl Sani Abdullah Sani berkata, operasi diketuai Jabatan Bomba dan Penyelamat Malaysia (JBPM) hanya terhad kepada pasukan keselamatan.

Menurutnya, lokasi operasi tidak sesuai kepada orang awam.

“Mereka (JBPM) akan tentukan siapa yang dibenarkan masuk ke kawasan pencarian untuk membantu mereka secara berkesan. Kalau tidak ia akan menyebabkan keadaan lebih kucar-kacir kerana kawasan pencarian yang luas,” katanya kepada pemberita di lokasi kejadian, malam ini, menurut HM.

Antara sukarelewan yang turut membantu mencari mangsa di lokasi tanah runtuh itu ialah Unit Amal PAS.

Setakat ini, jumlah mangsa yang terlibat kekal seramai 94 orang dengan 61 daripadanya selamat; terbunuh (24); dan belum dijumpai (sembilan).


Tajuddin mahu saman Khairul Azwan, beri tempoh seminggu

Bekas Ahli Parlimen Pasir Salak, Datuk Seri Tajuddin Abdul Rahman mahu menyaman Ketua UMNO Bahagian, Khairul Azwan Harun kerana membuat fitnah terhadapnya sehingga menjadi punca dikenakan tindakan sebelum ini.

Tajuddin memberi tempoh seminggu kepada Khairul Azwan yang menang pemilihan Ketua Bahagian Pasir Salak dalam pertandingan lalu dan menggantikan tempatnya supaya meminta maaf atau beliau akan mengambil tindakan undang-undang.

Jelasnya, Khairul Azwan memfitnah dirinya telah mensabotaj kempen bahagian itu pada Pilihan Raya Umum ke-15 tahun lalu.

“Saya telah melantik peguam untuk menulis surat kepada Azwan Bro (Khairul Azwan) dan kita beri tempoh seminggu buat kenyataan maaf secara terbuka.

“Dalam tempoh itu tidak tarik kenyataan dan minta maaf, saya akan mengarahkan peguam untuk mengambil tindakan undang-undang iaitu saman beliau,” katanya dipetik laporan media semasa sidang akhbar, hari ini.

Tajuddin juga berkata, beliau juga akan membuat aduan rasmi kepada Lembaga Disiplin UMNO.

Tajuddin menegaskan, fitnah merupakan satu kesalahan besar dan tidak boleh di terima oleh UMNO.

“Pihak Lembaga Disiplin mesti mengambil tindakan terhadapnya dan kita sedia kemukakan bukti,” katanya.

Tajuddin menafikan pernah bertindak untuk mensabotaj parti seperti yang didakwa malah beliau turut berusaha membantu parti sepanjang tempoh berkempen bagi memenangkan calon BN.

Beliau berkata, ramai yang menjadi saksi apa yang beliau telah lakukan sepanjang 14 hari berkempen dengan pergi ke pelosok kampung dan Pusat Daerah Mengundi (PDM).

Malah menurut Tajuddin, beliau secara peribadi telah membelanjakan lebih RM1 juta bagi melancarkan jentera pilihan raya UMNO.

“Apabila kalah, dia salahkan saya, cakap tidak sokong. Ini satu fitnah,” katanya.

Sebelum ini Khairul Azwan dilaporkan berkata, beliau mahu Majlis Tertinggi (MT) UMNO untuk tidak menerima rayuan penggantungan keahlian Tajuddin.

Beliau mendakwa bekas Ketua UMNO Bahagian Pasir Salak itu berterusan memburukkan kepimpinan parti.

Tajuddin pada 9 Jun lalu mendedahkan sudah menghantar tiga kali surat rayuan terhadap penggantungan keahliannya namun dipandang sepi.


Jangan tunduk dengan pekebun haram Musang King disokong DAP: Pemuda PAS Pahang

Kerajaan negeri Pahang digesa tidak tunduk kepada tuntutan pekebun durian Musang King dalam isu pencerobohan tanah di negeri tersebut.

Ketua Pemuda PAS Pahang, Aireroshairi Roslan berkata kerajaan negeri yang dipimpin Menteri Besar, Datuk Seri Wan Rosdy Wan Ismail perlu membuat pendirian tegas dalam isu pencerobohan tanah oleh pekebun durian yang kini diperjuangkan oleh pemimpin DAP.

“Apakah pendirian yang akan diambil oleh UMNO terhadap isu pencerobohan tanah di Pahang apabila DAP semakin lantang menunjukkan sokongan kepada peneroka tanah haram itu?

“Khamis lalu, lebih 500 penceroboh tanah yang melaksanakan tanaman Durian Musang King secara haram telah berhimpun bersama Ahli Parlimen Raub, Chow Yu Hui dan ADUN (Ahli Dewan Undangan Negeri) Tras, Tengku Zulpuri Shah Raja Puji.

“Peningkatan jumlah penceroboh yang besar dengan sokongan wakil rakyat daripada parti yang berada dalam kerajaan negeri ini adalah amat membimbangkan,” katanya dalam satu kenyataan.

Terdahulu, seramai 500 pekebun durian di Pahang berhimpun dan membuat pendirian menolak terma penyelesaian dengan kerajaan negeri dan mahu meneruskan semakan kehakiman di mahkamah.

Aireroshairi berkata sememangnya sudah dijangka akan berlaku perbezaan pendirian antara DAP dan UMNO, namun kerajaan negeri perlu mementingkan tanah negeri Pahang daripada tuntut kepada rakan politik mereka semata-mata.

“Ironinya tindakan tegas kerajaan negeri dan pihak berkuasa negeri itu kini ditentang oleh DAP secara jelas sedangkan UMNO dan DAP sama-sama berada di dalam kerajaan campuran.

“Pertembungan antara dua parti ini memang sudah dijangka. Bukankah ini yang dimaksudkan oleh Timbalan Presiden UMNO tentang “DAP tidak bermuka-muka” dan “Kita memang kenal pendirian mereka”?

“Mungkinkah kehendak DAP lebih utama daripada tanah negeri Pahang dan maruah UMNO Pahang?” soalnya lagi.

Tegasnya lagi, UMNO perlu membuktikan walaupun sudah berkahwin secara politik tetapi kuasa orang Melayu masih tidak hilang dalam isu pencerobohan tanah tersebut.

“Semestinya, besar harapan kita agar UMNO terus berpegang dengan pendirian mereka sebelum ini. UMNO perlu membuktikan bahawa kuasa politik orang Melayu tidak hilang ditelan DAP. Jangan dicabul kedaulatan negeri dan hak rakyat hanya kerana ‘cintakan’ DAP.

“Pemimpin dan penduduk yang telah dinafikan hak perlu bersatu melawan pencerobohan ini. Jangan sampai menang sorak kampung tergadai,” ujarnya lagi.


PAS kekal bersama PN, tolak tawaran Kit Siang: Tuan Ibrahim

Sebarang tawaran untuk menyertai kerajaan campuran ditolak PAS, kata Datuk Seri Tuan Ibrahim Tuan Man.

Timbalan Presiden PAS itu berkata tawaran dibuat veteran DAP, Lim Kit Siang supaya menyertai kerajaan campuran tidak akan dilayan kerana akan setia bersama dalam gabungan Perikatan Nasional (PN).

Tegasnya, PAS tidak akan sesekali mungkir janji dan mengkhianati pengundinya dengan meninggalkan PN.

“Tiada isu peribadi (terhadap DAP) melainkan kami kekal dengan janji kami kepada rakyat sewaktu kempen, dan kami tidak akan membohongi pengundi kami (tidak bersama PN),” katanya dipetik laporan Utusan Malaysia.

Tuan Ibrahim mengulas cadangan Lim Kit Siang di blognya pada Isnin agar kerajaan perpaduan menawarkan untuk bekerjasama dengan PAS pada Pilihan Raya Negeri (PRN) akan datang.

Dalam perkembangan lain, Tuan Ibrahim menggesa kerajaan agar membatalkan keputusan menarik balik rayuan terhadap keputusan Mahkamah Tinggi mengenai hak warga Sarawak, Jill Ireland, untuk menggunakan kalimah “Allah” dalam pendidikan agamanya.

Beliau berkata, kerajaan sepatutnya sehaluan dengan Jawatankuasa Fatwa Majlis Kebangsaan dengan melarang orang bukan Islam menggunakan kalimah “Allah”.


Bilangan pesakit Covid-19 di MAEPS meningkat, situasi semakin genting

Situasi dihadapi petugas kesihatan di Pusat Kuarantin dan Rawatan COVID-19 (PKRC) Taman Ekspo Pertanian Malaysia Serdang (MAEPS) 2.0 semakin genting susulan bilangan pesakit yang semakin meningkat khususnya pesakit dalam kategori tiga.

Jabatan Kesihatan Negeri Selangor (JKNS) berkata susulan peningkatan tersebut kemungkinan kapasiti katil akan ditambah kepada 1,000 memandangkan PKRC MAEPS hanya mempunyai 60 katil untuk kategori tiga tetapi kini PKRC Bersepadu MAEPS perlu menempatkan 757 pesakit kategori tiga.

Penambahan katil itu adalah bagi menyokong sistem kesihatan di Lembah Klang selaras peningkatan bilangan pesakit Covid-19 terkini.

“Oleh yang demikian, pesakit dengan kategori tiga ditempatkan di dewan-dewan yang berdekatan dengan unit rawatan rapi (ICU) sementara supaya pemantauan lebih rapi dapat dilaksanakan, manakala pesakit kategori satu dan dua yang stabil ditempatkan di Dewan DG.

“Bagaimanapun pihak PKRC cuba sebaik mungkin memisahkan kategori pesakit warganegara dan bukan warganegara di dewan ini,” kata JKNS dalam kenyataan di akaun Facebook.

PKRC MAEPS juga berterima kasih dan menyambut baik saranan seorang pengguna Twitter berhubung proses kemasukan yang mengambil masa yang lama, dan akan melakukan penambahbaikan dari semasa ke semasa.


Ringgit dibuka rendah berbanding dolar, Bursa Malaysia pula tinggi

Ringgit terus mencatatkan momentum penurunan sejak minggu lepas untuk dibuka rendah berbanding dolar Amerika Syarikat (AS) hari ini (5 September 2022)  berikutan pelabur memberi tindak balas terhadap data pekerjaan AS yang positif yang dikeluarkan minggu lepas, kata penganalisis.

Pada jam 9.01 pagi, mata wang tempatan merosot kepada 4.4860/4900 berbanding dolar AS daripada 4.4855/4870 pada Jumaat, lapor Bernama.

Bagaimanapun, menurut Kenanga Research, walaupun laporan pekerjaan AS baik dan jangkaan pasaran mengenai satu lagi kenaikan kadar faedah sebanyak 75 mata asas oleh Rizab Persekutuan AS (Fed), unit tempatan dijangka diniagakan kukuh pada paras 4.47-4.48 berbanding dolar AS pada minggu ini.

“Ringgit dilihat mendapat manfaat daripada potensi kenaikan Kadar Dasar Semalaman sebanyak 25 mata asas oleh Bank Negara Malaysia dan jangkaan kenaikan kadar faedah sebanyak 75 mata asas oleh Bank Pusat Eropah.

“Bagaimanapun, potensi kelembapan dalam eksport China dijangka menjejaskan yuan, memberikan tekanan penurunan terhadap ringgit,” katanya dalam nota penyelidikan hari ini.

Kenanga Research berkata ringgit merosot berbanding dolar AS pada minggu lepas, sebahagian besarnya berikutan kekurangan pemangkin yang menyokong ringgit dan prospek ekonomi global yang kurang menggalakkan.

“Indeks USD diniagakan pada paras 108.7-109.7 berikutan kenyataan Pengerusi Fed Jerome Powell yang menyokong kadar faedah tinggi dan krisis tenaga di Eropah yang semakin teruk.

“Selain aliran selamat yang berterusan terhadap dolar AS, ringgit terjejas oleh penurunan yuan yang berterusan (sekitar 6.90 setiap dolar AS) berikutan China melanjutkan sekatan pergerakan di bandar Chengdu,” katanya.

Sementara itu, ringgit diniagakan kebanyakannya tinggi berbanding sekumpulan mata wang utama.

Unit tempatan meningkat berbanding dolar Singapura kepada 3.1968/1998 daripada 3.1996/2009 pada Jumaat dan naik berbanding pound kepada 5.1522/1568 daripada 5.1888/1906.

Ia merosot berbanding yen Jepun kepada 3.1977/2007 daripada 3.1950/1963 sebelum ini, bagaimanapun naik berbanding euro kepada 4.4492/4532 daripada 4.4873/4888 pada Jumaat.

Sementara itu, Bursa Malaysia dibuka tinggi hari ini walaupun prestasi lemah di Wall Street, dirangsang oleh momentum pasaran positif yang menyebabkan pengangkutan dan logistik lebih tinggi serta indeks telekomunikasi dan media, kata seorang peniaga.

Pada 9.06 pagi, penanda aras FBM KLCI telah meningkat 1.88 mata kepada 1,493.06, daripada penutup Jumaat lalu pada 1,491.18.

Indeks penanda aras dibuka 0.85 mata lebih baik pada 1,492.03.

Bagaimanapun, di pasaran yang lebih luas, kaunter rugi mengatasi kaunter untung 156 berbanding 110, manakala 195 kaunter tidak berubah, 1,825 tidak diniagakan dan 19 yang lain digantung.

Jumlah dagangan berjumlah 166.7 juta unit bernilai RM46.58 juta.


Desak PRU-15 segera, Nazri bidas ‘pakailah otak sikit’

Seorang veteran UMNO, Datuk Seri Nazri Aziz tidak sependapat dengan desakan supaya Pilihan Raya Umum Ke-15 (PRU-15) disegerakan pada Perhimpunan Agung UMNO (PAU) 2021.

Ahli Parlimen Padang Rengas itu berkata tindakan terburu-buru mendesak supaya Perdana Menteri Datuk Seri Ismail Sabri Yaakob membubarkan Parlimen sebagai tidak wajar dan menggesa semua pihak yang membuat desakan tersebut supaya ‘pakai otak’.

“Kalau kita sekarang ni nampak sebagai parti, ada peluang nak menang besar, siapa yang nak kita dahulukan? Kepentingan parti ke atau kepentingan rakyat?

“Rakyat masih belum sedia lagi… pandemik. Pakailah otak sikit.

“Jangan hanya cogan kata sekadar cogan kata sahaja. Tapi apabila (bab) tindakan, sebenarnya kita oportunis. Kononnya kita menang di Melaka, di Johor, maka kita rasa ini peluang untuk kita menang, maknanya kita oportunistik.

“Makna parti ini hanya memikirkan parti saja, tidak memikirkan rakyat. Tanyalah rakyat dulu. Rakyat susah yob,” katanya semasa ditanya selepas perasmian PAU di PWTC hari ini.

Menurut Nazri lagi, gesaan itu tidak kena pada tempatnya memandangkan PM ketika ini adalah daripada UMNO, malah kerajaan memerlukan masa untuk melaksanakan dasar-dasar yang sedang dirancang.

“Kalau (Presiden Bersatu) Muhyiddin Yassin yang menjadi Perdana Menteri, mungkin kita boleh desak. Ini orang kita (Naib Presiden, Ismail Sabri).

“[…] Saya duduk dalam jemaah menteri ini sejak (zaman) Tun Dr Mahathir Mohamad lagi. Tak pernah saya hadir dalam mesyuarat perwakilan, desakan daripada perwakilan untuk nak bubar parlimen. Tak pernah.

“Mungkin ini berlaku kerana pucuk pimpinan kita tak ada pengalaman, tak tahu. Setahu saya, tak pernah,” katanya lagi.

Terdahulu, Presiden UMNO, Datuk Seri Ahmad Zahid Hamidi dalam ucapannya menyentuh mengenai keperluan mengadakan PRU-15 dengan segera tetapi berkata perkara itu diserah kepada Ismail Sabri untuk memutuskannya.

Dalam Ucapan Dasar Presiden pada PAU pagi ini, Zahid berkata parti bertanggungjawab dan mempunyai kuasa untuk menentukan arah tuju sendiri.

“Apabila mood di bawah. Dalam PRK (Pilihan Raya Kecil), dalam PRN (Pilihan Raya Negeri) ke arah pada kita. Nak tunggu apa lagi? (bubar Parlimen),” tegas Zahid.

Semasa persidangan sayap yang berlangsung semalam juga, para perwakilan Pemuda dan Puteri UMNO juga menimbulkan desakan supaya PRU-15 disegerakan.


[KEMAS KINI] Lagi detik hitam sejarah negara – 126 kematian

Hari ini negara sekali lagi mencatat sejarah hitam apabila 126 kematian direkodkan dalam tempoh 24 jam sehingga 12 tengah hari tadi menjadikan kumulatif kes kematian sebanyak 2,993.

Pada 30 Mei lalu, Ketua Pengarah Kesihatan, Tan Sri Dr Noor Hisham Abdullah mengumumkan jumlah kematian tertinggi sebanyak 98 kes yang dianggapnya satu detik hitam negara.

Kes kematian hari ini membabitkan 29 di Selangor; 18 kes di Wilayah Persekutuan Kuala Lumpur; 14 kes di Negeri Sembilan; 12 kes di Kelantan; 11 kes di Johor; dan 10 kes di Kedah.

Wilayah Persekutuan Labuan pula mencatatkan lapan kematian; masing-masing lima kes di Melaka dan Terengganu; empat kes di Sarawak; tiga kes di Pahang; masing-masing dua kes di Sabah, Wilayah Persekutuan Putrajaya, dan Perak; serta satu kes di Pulau Pinang.

Dalam kenyataannya hari ini, beliau berkata 878 pesakit kini sedang dirawat di unit rawatan rapi (ICU) dengan 441 daripadanya memerlukan alat bantuan kecemasan.

Beliau berkata dalam tempoh itu juga 5,777 kes sembuh dilaporkan menjadikan kumulatif 501,898, manakala kes aktif pula mencatatkan 82,274 kes.

Sementara itu sembilan negeri merekodkan peningkatan kes hari ini berbanding semalam membabitkan Selangor; Johor; Pulau Pinang; Kelantan; Negeri Sembilan; Kedah; Pahang; Terengganu; dan Perlis.

Perlis yang tidak mencatatkan kes positif semalam, hari ini merekodkan tujuh kes baharu, manakala Putrajaya pula daripada 18 kes semalam yurun kepada satu kes.

Dr Noor Hisham juga mengingatkan bahawa KKM bimbang mengenai situasi penularan kes Covid-19 di kalangan kanak-kanak, terutama yang melibatkan bayi berumur kurang daripada 1 tahun dan kanak-kanak bawah 5 tahun.

“KKM berharap dengan segala maklumat yang diberikan KKM mengenai isu ini dapat menyedarkan semua pihak, terutamanya ibu bapa dan penjaga mengenai situasi penularan Covid-19 dalam kalangan kanak-kanak.

“Ibu bapa adalah berperanan sebagai pelindung kepada kanak-kanak. Mereka perlu mengambil tindakan proaktif untuk melindungi kanak-kanak agar tidak terdedah kepada bahaya Covid-19,” katanya.


Kes Ebit Liew: Telefon bimbit dianalisis polis ada sejarah layari laman lucah

Saksi ketujuh perbicaraan kes pendakwah Ebit Irawan Ibrahim Lew atau Ebit Lew hari ini menyambung keterangan dengan memberitahu mahkamah bahawa terdapat sejarah melayari laman sesawang lucah pada telefon bimbit yang dianalisisnya.

Juruanalisis Kanan Audio Video Polis Diraja Malaysia (PDRM) ASP Latifah Abdul Aziz, 43, berkata laman sesawang itu dilayari daripada aplikasi Google dan hasil analisis itu telah dimasukkan dalam cakera video digital boleh rekod (DVD-R) untuk diserahkan kepada pegawai penyiasat, menurut laporan Bernama.

“Hasil analisis mendapati terkandung sejarah melayari laman sesawang disyaki berunsur lucah daripada aplikasi Google dan saya pohon pegawai penyiasat rujuk DVD-R yang saya masukkan hasil analisis tersebut.

Daripada kesemua tangkap layar yang saya buat, ada beberapa laman sesawang disyaki berunsur lucah dan juga bukan berunsur lucah,” katanya sewaktu pemeriksaan utama oleh Timbalan Pendakwa Raya Nor Azizah Mohamad di Mahkamah Majistret di sini hari ini.

Beliau berkata bagi memastikan laman sesawang yang dilayari itu adalah laman sesawang yang mempunyai unsur lucah, beliau telah membuka beberapa laman sesawang dengan merujuk kepada hasil analisis dan mendapati ia sememangnya laman sesawang berunsur lucah.

Latifah berkata antara laman sesawang yang turut dilayari termasuk wikipedia berkaitan “gangguan seksual”, “Undang-undang gangguan seksual di Malaysia”, “gurau lucah berisiko disumbat penjara” dan “Rang Undang-undang kesalahan-kesalahan seksual, hukuman seksual”.

Nor Azizah: Adakah metadata yang kamu nyatakan ini juga dapat dilihat di dalam tangkap layar yang ada di dalam hasil analisis ini ?

Latifah: Ya, untuk gambar pertama, ini adalah rumusan kesemua tangkap layar yang dibuat daripada kandungan sejarah melayari laman sesawang di dalam barang kes (telefon bimbit).

Perbicaraan di hadapan Majistret Nur Asyraf Zolhani hari ini dijalankan tanpa kehadiran tertuduh yang mendapat kebenaran mahkamah. Peguam yang mewakili Ebit iaitu Ram Singh memaklumkan bahawa Ebit sedang menunaikan ibadah haji di Makkah.

Sementara itu dalam pemeriksaan utama Nor Azizah pagi tadi, Latifah memaklumkan satu lagi telefon yang dianalisisnya mengandungi sebanyak 219 tangkap layar perbualan daripada aplikasi WhatsApp bermula pada 4 Mac 2021.

Beliau berkata perbualan tangkap layar yang diperoleh daripada telefon bimbit dalam kes itu telah disimpan dalam cakera padat (CD).

“Gambar satu (tangkap layar) menunjukkan paparan berkaitan nombor telefon milik penghantar mesej. Dalam paparan itu menunjukkan tarikh bermulanya perbualan mesej pada 4 Mac 2021 yang berikutnya (dalam bentuk tangkap layar) adalah isi perbualan,” katanya.

Latifah berkata daripada beberapa gambar tangkap layar itu juga ada menunjukkan panggilan suara yang tidak dijawab daripada penghantar yang dibuat pada 6.10 petang tetapi tarikh tidak dinyatakan semasa prosiding.

Terdapat juga panggilan suara yang tidak dijawab daripada penghantar pada 15 Mac dan 16 Mac 2021.

Beliau berkata pada tarikh 17 Mac 2021, satu lagi tangkap layar menunjukkan cubaan semula yang cuba dihantar daripada telefon bimbit penerima kepada pengirim tetapi mesej berkenaan tidak disampaikan.

Ebit, 37, berdepan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Perbicaraan disambung esok.


Penasihat sendiri kritik Ismail Sabri tak tukar peguam negara

Penasihat Khas Perdana Menteri, Datuk Seri Azalina Othman Said, hari ini (27 Ogos 2022) membidas bosnya, Datuk Seri Ismail Sabri Yaakob, berhubung pelantikan peguam negara (AG).

Bercakap pada taklimat khas UMNO di Pusat Dagangan Dunia di ibu negara Azalina berkata di bahagian lain dunia, seorang perdana menteri akan melantik “orangnya sendiri” untuk menjadi AG.

Pada Oktober tahun lalu, Ismail Sabri melantik Azalina sebagai penasihat khas Perdana Menteri mengenai undang-undang dan hak asasi manusia.

Memetik NST, beliau berkata disebabkan kuasa besar yang dipegang, adalah masuk akal bagi seorang perdana menteri untuk memilih AG dalam kalangan ‘orangnya’ sendiri untuk jawatan itu.

“Di mana-mana negara, sesiapa yang menjadi perdana menteri akan memilih orangnya sendiri untuk menjadi AG.

“Saya sudah menjadi ketua bahagian UMNO lebih 20 tahun. Sudah tentu setiausaha bahagian adalah orang saya sendiri, begitu juga ketua penerangan kerana saya melantik mereka.”

Beliau berkata dalam mana-mana negara demokrasi, pelantikan AG adalah mengikut suara kepimpinan.

Azalina, yang merupakan Ahli Parlimen Pengerang, turut mempersoalkan keputusan Mahkamah Persekutuan baru-baru ini yang menolak permohonan Datuk Seri Najib Razak untuk menangguhkan prosiding selepas menukar pasukan peguam bagi mewakilinya.

“Kenapa kita tak boleh tukar peguam? Kalau dia bersalah, walaupun dia tukar peguam 10 kali, dia tetap bersalah.

“Jadi apa yang boleh kita lakukan sekarang? Kita mesti berjuang. Jika anda cukup berani, mari kita lawan hari ini,” katanya kepada ahli UMNO yang membalas dengan sorakan dan tepukan kuat.

Azalina berkata hukuman terhadap bekas Presiden UMNO itu baru-baru ini bukanlah yang terakhir dalam kalangan pemimpin UMNO.


Yakin kekal jadi Presiden, Zahid beri isyarat pemilihan UMNO akan diawalkan

Pemilihan UMNO bagi memilih barisan kepimpinan parti yang baharu mungkin dijalankan lebih awal sebelum Jun tahun depan, kata Datuk Seri Ahmad Zahid Hamidi.

Presiden UMNO itu nampaknya optimis akan dipilih semula dan kekal menjadi ketua parti, tambahan lantikan sebagai seorang Timbalan Perdana Menteri oleh cikgunya, Datuk Seri Anwar Ibrahim memberi suntikan semangat baharu kepadanya.

“191 bahagian akan adakan persidangan serentak di seluruh negara dan adakan pemilihan kepimpinan bahagian dan pusat.

“Ertinya, tak perlu tunggu cukup tempoh enam bulan untuk pemilihan parti. Mungin diadakan awal. Kita kena ingat 22 atau 23 Mac sudah Ramadan, Syawal dan bulan haji,” katanya dipetik dalam satu wawancara atas talian malam tadi.

Zahid menyerahkan kepada perwakilan untuk menentukan bila masa yang sesuai bagi pemilihan parti diadakan.

Bagaimanapun, Zahid menjelaskan pemilihan parti tidak diadakan semasa Perhimpunan Agung UMNO tetapi mungkin dibuat serentak dengan persidangan peringkat bahagian parti itu.

Ujar Zahid lagi, perwakilan UMNO akan memutuskan sama ada jawatan Presiden dan Timbalan Presiden perlu dipertandingkan atau tidak pada pemilihan parti nanti.

Walaupun Perhimpunan Agung UMNO 2017 telah memutuskan dua jawatan tertinggi tidak perlu dipertandingkan, namun Zahid berkata pada 2018, mesyuarat Majlis Tertinggi (MT) memutuskan semua jawatan boleh dipertandingkan.

“Jadi, saya sebagai seorang demokrat serahkan kepada perwakilan untuk tentukan,” katanya menjawab gesaan anggota parti itu supaya kedua-dua jawatan berkenaan dipertandingkan.

Isnin lalu, Setiausaha Agung UMNO Datuk Seri Ahmad Maslan dilaporkan berkata parti belum membuat keputusan sama ada kedua-dua jawatan itu akan dipertandingkan atau tidak.

Perhimpunan Agung UMNO 2022 yang dijadualkan pada 21 hingga 24 Disember ditunda kepada 11 hingga 14 Januari depan.


Selepas tiada nama dalam senarai calon di Johor, Mat Maslan kata itu palsu

Selepas tular senarai calon Barisan Nasional (BN) di Johor semalam, Datuk Seri Ahmad Maslan tampil membuat penafian.

Setiausaha Agung UMNO itu berkata senarai tersebut palsu dan mendakwa memiliki senarai yang asli, ia selepas nama penyandang kerusi Parlimen Pontian itu dikatakan tercicir dalam senarai calon Pilihan Raya Umum Ke-15 (PRU-15).

“Yang dulu palsu, yang ini (pun) palsu,” katanya dipetik laporan Sinar Harian.

Ahmad yang dikenali Mat Maslan juga berkata segalanya akan terjawab pada hari pengumuman calon BN Johor yang dijangka akan diadakan sebelum hari penamaan calon 5 November ini.

Jelasnya, perkara berhubung calon sudah diketahuinya, namun tidak boleh dikongsi atau diumumkan setakat ini

“Saya sudah tahu, tetapi tidak boleh umum,” katanya lagi.

Sebelum ini, tular senarai calon BN Johor yang dikatakan bakal bertanding pada PRU-15 di 26 Parlimen antaranya Pengerusi BN dan UMNO Johor, Datuk Seri Hasni Mohammad di Parlimen Simpang Renggam dan Setiausaha Kerja UMNO, Datuk Mohd Sumali Reduan yang juga Naib Ketua UMNO Bahagian Pontian di Parlimen Pontian.

Kerusi Parlimen Pontian yang mempunyai dua Dewan Undangan Negeri (DUN) iaitu Benut dan Pulai sebelum ini hangat diperkatakan apabila Hasni yang juga Ketua UMNO Bahagian Pontian antara mengumumkan akan bertanding pada PRU-15.

Kerusi Parlimen Pontian sebelum ini dimenangi Ahmad selama tiga penggal dan beliau menang majoriti tipis 833 undi dalam pertembungan tiga penjuru pada PRU-14.


Adakah taktik sama UMNO mahu guna desak Ismail Sabri seperti Muhyiddin?

Malam ini Majlis Tertinggi (MT) UMNO akan membuat ketetapan muktamad berhubung pendirian pilihan raya umum ke-15 (PRU-15), ia berkemungkinan juga memberi tekanan berterusan terhadap Perdana Menteri (PM) Datuk Seri Ismail Sabri Yaakob.

Presidennya, Datuk Seri Ahmad Zahid Hamidi yang baharu selesai memecat Datuk Seri Tajuddin Abdul Rahman sebagai ahli MT semasa ditemui media awal hari ini seakan memberi isyarat satu keputusan besar akan diputuskan badan tertinggi parti itu malam ini.

Tanpa Tajuddin yang sering membela Ismail Sabri dalam setiap mesyuarat MT, Naib Presiden tersebut pasti terasa bahang dan tekanan yang bakal dihadapinya dalam mesyuarat malam ini.

Persoalannya, adakah Zahid akan mengulangi taktik sama yang digunakan sebelum ini semasa menjatuhkan kerajaan Perikatan Nasional (PN) dipimpin Tan Sri Muhyiddin Yassin terhadap Ismail Sabri?

Jika sebelum ini Zahid sanggup menarik sokongan bersama beberapa Ahli Parlimen (MP) UMNO terhadap Muhyiddin sehingga memaksa peletakan jawatannya, adakah Zahid bersama pengikut setianya akan mengulangi taktik sama?

Tindakan terhadap Tajuddin yang diambil UMNO adalah isyarat jelas kepada Ismail Sabri agar tidak mengambil mudah dengan desakan Presiden dan menghormati kuasa mutlak yang dipegangnya.

Selain itu, Zahid juga seolah cuba menunjukkan kepada Ismail Sabri siapa sebenarnya bos sebenar dan jangan cuba mencabar institusi tertinggi dalam parti itu.

Spekulasi semakin kuat Zahid dan rakan karibnya, Datuk Seri Najib Razak yang sedang berdepan puluhan pertuduhan di mahkamah sudah semakin terdesak kerana keputusan penghakiman yang semakin dekat tidak lama lagi.

Jika semua keputusan mahkamah tidak menyebelahi mereka, kedua-dua Zahid dan Najib akan berakhir di dalam tirai besi.

Malah, Najib juga sudah tidak boleh bertanding dalam PRU-15 kerana sabitan hukuman yang dihadapinya dan Zahid juga akan berdepan nasib sama tidak dapat bertanding jika sudah disabitkan hukuman.

Selagi keputusan hukuman itu tidak membebaskan tertuduh walaupun sedang dalam proses rayuan di Mahkamah Rayuan dan Persekutuan, mana-mana individu yang sudah didapati bersalah tidak layak untuk bertanding dalam PRU-15.

Ismail Sabri sebelum ini berkata langkah untuk mengadakan PRU-15 dalam masa terdekat tidak sesuai memandangkan isu inflasi yang sedang dihadapi rakyat masih belum dapat ditangani.

Bagaimanapun, Zahid tidak menghiraukan alasan tersebut dan terus mendesak semasa Konvensyen Barisan Nasional (BN) supaya Ismail Sabri tidak lagi menangguhkan PRU-15 dan segera membubarkan Parlimen.

Persoalan kini, bagaimana UMNO mahu menyingkirkan seorang PM yang datang daripada partinya sendiri, adakah Zahid berani membuat tindakan sama seperti dilakukan terhadap Muhyiddin sebelum ini?


1,518 kes baharu, enam kematian

Jumlah jangkitan Covid-19 di seluruh negara semalam (8 Jun) meningkat semula sebanyak 390 kes berbanding 1,128 yang direkodkan pada Selasa, lapor Kementerian Kesihatan (KKM), hari ini.

Data laman sesawang github KKM menunjukkan daripada 1,518 jangkitan baharu semalam, 1,144 kes melibatkan individu yang telah menerima dos penggalak vaksin Covid-19, penerima dua dos (248 kes); individu tidak divaksinasi (115 kes); dan 11 kes (penerima belum lengkap vaksinasi).

Angka terbaharu semalam menjadikan kumulatif positif sejak Januari 2020 meningkat kepada 4,518,965 kes, dengan 4,461,671 pesakit telah sembuh, termasuk 1,125 yang pulih semalam.

Sebanyak 21,387 kes masih aktif, meningkat 387 kes berbanding Selasa, termasuk 20,599 pesakit masih menjalani kuarantin di rumah; 23 ditempatkan di PKRC; 941 dirawat di hospital; dan 26 dimasukkan ke unit rawatan rapi, dengan 14 daripadanya memerlukan alat bantuan pernafasan.

KKM juga memaklumkan satu kluster baharu dikesan semalam membabitkan kategori pendidikan iaitu Kluster Hilir 3 di Kota Bharu, Kelantan melibatkan 18 kes.

Sehingga semalam, empat kluster masih aktif daripada 7,015 kluster Covid-19 yang dikesan sejak penularan wabak itu.

Berikut adalah kes baharu setiap negeri semalam dan jumlah kumulatif positif sejak Januari 2020:

KKM juga melaporkan enam pesakit meninggal dunia akibat komplikasi Covid-19 dalam tempoh 24 jam semalam, termasuk tiga kes kematian di luar fasiliti kesihatan atau ‘brought in death’ (BID).

Angka terbaharu itu menjadikan kumulatif kematian sejak Mac 2020 hingga semalam meningkat kepada 35,705 kes, termasuk 7,570 kes BID.

Kematian yang direkodkan semalam membabitkan masing-masing dua kes di Perak dan Selangor, dan masing-masing satu kes di Kedah serta Negeri Sembilan.


Ahli politik Kashmir ditahan India ditelanjang, digantung terbalik: Pakar PBB

Pakar Pertubuhan Bangsa-Bangsa Bersatu (PBB) menyatakan keprihatinan mereka terhadap ‘penindasan dan pola pelanggaran hak asasi’ yang dilakukan secara sistematik dan lebih meluas di wilayah Kashmir yang ditadbir India.

Sehubungan itu, mereka menggesa pemerintah India untuk menanggapi tuduhan pelanggaran hak asasi manusia di wilayah yang dipertikaikan itu.

Dalam sepucuk surat yang dikirimkan kepada pemerintah India pada akhir Mac tetapi diumumkan pada Isnin lalu, lima pakar PBB meminta New Delhi menjawab tiga tuduhan utama membabitkan Naseer Ahmad Wani dari daerah Shopian di selatan Kashmir yang hilang.

India juga dituduh melakukan pembunuhan di luar undang-undang terhadap Irfan Ahmad Dari dari Sopore di utara Kashmir dan penahanan sewenang-wenangnya pemimpin pro-New Delhi, Waheed Ur Rehman dari Pulwama.

Surat itu menyatakan bahawa pada November lalu, Waheed telah ditangkap oleh Agensi Siasatan Kebangsaan India (NIA) atas ‘tuduhan terlibat dengan pengganas’, dan mengalami perlakuan buruk serta soal siasat yang kejam selama 10 hingga 12 jam sehari.

“Dia ditahan di sel bawah tanah yang gelap pada suhu di bawah sifar, kurang tidur, ditendang, ditampar, dipukul dengan rotan, ditelanjangkan dan digantung terbalik.

“Waheed menjalani pemeriksaan doktor sebanyak tiga kali, dan pakar psikatrik,” kata surat itu.

Wilayah Kashmir terbahagi kepada dua di mana sebahagian lagi ditadbir oleh Pakistan. Ketegangan sentiasa memuncak di wilayah itu susulan tindakan kejam pihak berkuasa India menyebabkan kumpulan pejuang Islam bertindak balas.

Surat PBB itu juga menyatakan Waheed yang mengetuai pemuda dalam Parti Demokratik Rakyat, salah satu daripada parti pro-India, ditangkap susulan mesyuarat secara maya dengan anggota Majlis Keselamatan PBB di mana dia mengecam pelanggaran hak asasi manusia oleh India.

Pakar PBB juga membangkitkan isu Irfan Ahmad, 23 tahun yang ditangkap oleh polis di kedainya pada 15 September lalu.

“Irfan ditahan di balai polis Sopore tanpa waran. Keesokan pagi, keluarganya diberitahu bahawa Irfan meninggal dunia,” kata surat PBB.

Pakar PBB berkata, polis mendakwa Irfan terbunuh ketika cuba melarikan diri daripada tahanan.

“Namun, didapati tulang mukanya dan giginya patah manakala kepalanya kelihatan mengalami lebam akibat pukulan benda tumpul. Keluarganya hanya dibenarkan melihat jenazahnya sekitar 10 minit sebelum dikebumikan,” kata mereka.

Mereka menambah siasatan rasmi dijalankan kemudian dan dua anggota polis digantung daripada tugas atas tuduhan ‘cuai ketika bertugas’, tetapi tiada siapa yang dituduh di mahkamah atas pembunuhannya.

Pakar PBB juga menggesa kerajaan India memberi penjelasan berhubung kes Naseer Ahmad, 19 tahun, selepas ditangkap dalam serbuan pasukan separa tentera di rumahnya dan kemudian dilaporkan hilang.

“Pada 29 November 2019, anggota separa tentera Rashtriya Rifles menyerbu rumahnya atas dakwaan telefon pintarnya digunakan oleh militan.

“Ketika menggeledah rumah, anggota tentera menggunakannya dua kanak-kanak sebagai perisai manusia. Kedua-dua mereka juga dipukul.

“Anggota tentera mengumpulkan semua wanita di dalam satu bilik dan bertanya nama mereka, merakam gambar mereka dan meminta menyerahkan telefon bimbit mereka. Mereka diancam jika tidak patuh, mereka akan dibogelkan,” kata surat pakar PBB itu.

Pakar PBB berkata ianya berterusan lebih sejam apabila lima anggota separa tentera masuk ke bilik Naseer dan memukulnya sebelum membawanya pergi.

“Pada petang berikutnya, iaitu 1 Disember, seorang pegawai berpangkat mejar bersama beberapa anggota kembali ke rumah Naseer.

“Mereka mengumpulkan semua keluarga di satu bilik dan mengacukan pistolnya ke leher anggota keluarga serta mengancam mereka untuk tidak menyoal lebih lanjut atau mengambil tindakan undang-undang,” kata surat itu.

Surat itu menyebutkan bahawa polis telah membuat laporan orang hilang pada 2 Disember 2019, setelah permintaan keluarga sebelumnya.

Pakar PBB mengatakan semua tuduhan itu ‘adalah sebahagian dari pola pelanggaran hak asasi manusia yang berterusan dilakukan oleh polis, tentera, agensi keselamatan dan badan kehakiman di wilayah Jammu dan Kashmir’, dan kerajaan India perlu memberi penjelasan mengenainya. – Agensi


Guan Eng gagal dalam rayuan, kes rasuah kekal di Mahkamah Sesyen

Bekas Ketua Menteri Pulau Pinang, Lim Guan Eng gagal lagi dalam permohonan untuk memindahkan kes rasuahnya membabitkan pembinaan terowong dasar laut dan projek pembinaan jalan utama di Pulau Pinang, dari Mahkamah Sesyen ke Mahkamah Tinggi.

Panel tiga Hakim Mahkamah Persekutuan yang diketuai Datuk Nor Bee Ariffin bersama dan Datuk Che Mohd Ruzima Ghazali serta Datuk Hashim Hamzah sebulat suara menolak rayuan itu dan mengekalkan keputusan Mahkamah Tinggi sebelum ini.

Che Mohd Ruzima ketika menyampaikan keputusan mahkamah berkata, pendekatan perayu (Guan Eng) menggunakan Seksyen 417 Kanun Tatacara Jenayah khusus untuk kesnya dibicarakan di Mahkamah Tinggi sebagai landasan untuk membawa rayuan kesnya ke Mahkamah Persekutuan tidak wajar dibenarkan.

Menurutnya tidak ada kesilapan yang dilakukan oleh hakim Mahkamah Tinggi apabila memutuskan Guan Eng gagal memenuhi kehendak yang diperlukan di bawah Seksyen 417 (1) (b) dan Seksyen 417 (1) (e) Kanun Tatacara Jenayah.

Beliau berkata kedua-dua persoalan undang-undang yang dibangkitkan oleh Guan Eng bukan tergolong dalam persoalan undang-undang yang luar biasa atau tidak pernah diputuskan oleh mana-mana mahkamah sebelum ini.

Oleh itu rayuan Guan Eng ditolak dan keputusan Mahkamah Tinggi dikekalkan, katanya seperti dilapor Bernama.

Setiausaha Agung DAP itu mengemukakan rayuan terhadap keputusan Hakim Mahkamah Tinggi Datuk Muhammad Jamil Hussin yang menolak permohonannya untuk memindahkan kesnya dari Mahkamah Sesyen ke Mahkamah Tinggi.

Bagi kes yang bermula di Mahkamah Sesyen, rayuan akan berakhir di Mahkamah Rayuan manakala kes yang bermula di Mahkamah Tinggi akan berakhir di Mahkamah Persekutuan.

Guan Eng, yang juga Ahli Parlimen Bagan, berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.

Mengikut pertuduhan pindaan pertama, Guan Eng, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Datuk Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Perbuatan itu didakwa dilakukan di Pejabat Ketua Menteri Pulau Pinang antara Januari 2011 dan Ogos 2017.

Bagi pertuduhan pindaan kedua, dia didakwa meminta suapan 10 peratus daripada keuntungan yang akan diperoleh daripada Zarul sebagai upah membantu syarikat milik ahli perniagaan itu dilantik untuk projek sama.

Dia didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Guan Eng juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut.

Perbuatan itu didakwa dilakukan di Pejabat Tanah dan Galian Negeri Pulau Pinang, Komtar pada 17 Februari 2015 dan 22 Mac 2017.

Setakat ini, 11 saksi pendakwaan telah memberi keterangan dalam perbicaraan kes tersebut yang bermula pada 13 Julai lepas. Perbicaraan dijadualkan bersambung 29 November di hadapan Hakim Azura Alwi.

Sepasukan peguam diketuai peguam Gobind Singh Deo mewakili Lim manakala Timbalan Pendakwa Raya Wan Shaharuddin Wan Ladin bagi pihak pendakwaan.


Kejadian tanah runtuh dikesan bertambah di Selangor, N. Sembilan

Berlaku pertambahan beberapa kawasan yang dikesan berlaku kejadian tanah runtuh di Selangor dan Negeri Sembilan pada hari ini.

Menurut Jabatan Mineral dan Geosains (JMG), sebanyak tujuh kejadian tanah runtuh dikesan lagi di kedua-dua negeri tersebut, sementara Agensi Pengurusan Bencana Negara (Nadma) berkata pertambahan itu menjadikan jumlah keseluruhan tanah runtuh direkodkan sebanyak 140 di seluruh negara.

“JMG telah memaklumkan kejadian tanah runtuh di kawasan seliaan masing-masing kepada semua Pihak Berkuasa Tempatan (PBT) untuk mengemukakan laporan kepada bagi inventori tanah runtuh sepanjang MTL 2021/2022,” katanya dalam satu kenyataan, hari ini.

Dalam pada itu, Nadma turut memaklumkan, Jabatan Kerja Raya (JKR) melaporkan kejadian bencana di 53 buah lokasi, setakat pukul 10 pagi tadi.

“Ia merangkumi kejadian banjir (4), cerun runtuh (37), jalan runtuh (1), jalan mendap (1), jambatan rosak/runtuh (1),” jelasnya.


Sajat muncul ajak peminat beraya di rumah baharu

Usahawan kosmetik yang sedang diburu polis, Muhammad Sajjad Kamaruzzaman, 36, atau Sajat, muncul kembali dengan klip video terbaharu beberapa hari lalu.

Menunjukkan persekitaran dipercayai rumah baharunya yang tidak dinyatakan di mana, Sajat memarahi penonton yang menjadi pengikut laman Facebooknya, sambil memberitahu laman Instagramnya adalah tertutup.

Dalam dua klip video terbaharu itu Sajat juga mencabar penonton supaya membuat aduan kepada pihak berkuasa mengenai dirinya, jika semua pihak sudah mengetahui lokasinya.

“Report la tak kisah pun.. dah tahu lokasi kita ke.. terima kasih.. datang tau raya nanti.. kita buat soft launcing rumah kita yang baharu,” katanya.

Sambil mencuci pinggan Sajat juga berleter panjang mengenai agama, bulan puasa dan netizen yang banyak memberi komen menasihatkannya.

“Aku sedar la diri aku… sibuk sangat nak cerita pasal agama.. you all dah tau kan diri I macam mana… nak cakap-cakap lagi pasal agama dengan I kenapa… feeling… masalahnya sekarang ni apa kena mengena .. habis tu kalau korang bulan puasa tak boleh buat itu tak boleh buat ini.

“Ayoo tolong lah… korang rasa korang tu bagus sangat… amboi sedap-sedap nak kata kita le… bulan puasa la..apa kejadah la…bulan puasa tak baik pakai itu lah tak baik pakai ini lah… semua lah yang tak baik.. yang baik semuanya korang yang tak baik semuanya aku,” keluh Sajat.

anuari lalu, Sajat mengaku tidak bersalah terhadap satu pertuduhan menyebabkan agama Islam dipandang hina dengan cara dirinya seorang lelaki yang berpakaian menyerupai wanita selepas pertuduhan dibacakan di hadapan Hakim Syarie Mohamad Khalid Shaee @ Shaii.

Pada 23 Februari lalu, Mahkamah Tinggi Syariah Shah Alam mengeluarkan waran tangkap terhadap Muhammad Sajjad kerana gagal menghadirkan diri pada sebutan semula kesnya tanpa sebarang sebab.

Beliau juga mencetuskan kontroversi baru-baru ini apabila memuat naik video mahu keluar daripada Islam selepas menghilangkan diri susulan waran tangkap dikeluarkan mahkamah terhadapnya.

Keberadaan Sajat masih menjadi misteri, malah pihak berkuasa juga sudah mengedarkan gambarnya kepada Batalion 3 Pasukan Gerakan Am (PGA) di sepanjang pos kawalan keselamatan bagi memastikan beliau tidak dapat bolos ke negara jiran.


MINDEF pernah diberi pilihan terus atau tamatkan projek kapal tempur

Kementerian Pertahanan (MINDEF) pernah diberi dua pilihan oleh Jawatankuasa Siasatan Tadbir Urus, Perolehan dan Kewangan Kerajaan (JKSTUPKK), berhubung perolehan enam kapal tempur pesisir pantai (LCS) Tentera Laut Diraja Malaysia (TLDM).

Dua pilihan itu ialah meneruskan kontrak pembinaan kapal berkenaan, atau menamatkannya, menurut laporan JKSTUPKK yang didedahkan kepada umum mulai hari ini.

Jawatankuasa dipengerusikan oleh Tan Sri Ambrin Buang itu mencadangkan supaya syarikat Boustead Naval Shipyard Sdn Bhd (BNS) memuktamadkan segera perubahan peralatan dan juga reka bentuk.

Kerajaan juga perlu membuat kawalan ketat ke atas bayaran kemajuan kepada BNS supaya sumber kewangan tersebut hanya digunakan untuk membiayai projek LCS, sekali gus mengelak bayaran dibuat projek tidak berkaitan.

“BNS juga disyorkan meningkatkan amalan tadbir urus yang baik dalam pengurusan kewangan, perolehan peralatan dan perkhidmatan dengan pembekal bagi memastikan harga memberi keuntungan kepada kerajaan,” kata laporan JKSTUPKK.

JKSTUPKK berkata sekiranya mahu menamatkan kontrak berkenaan, MINDEF perlu mematuhi beberapa klausa yang terkandung dalam kontrak selain memberi pertimbangan kepada beberapa perkara lain.

“Ia termasuk kerajaan telah membuat pembayaran sebanyak RM5.94 bilion dan peratus pembinaan setakat 31 Mei 2019 bagi LCS satu mencapai 36.75 peratus,; LCS dua (32.61 peratus); LCS tiga (29.08 peratus); LCS empat (21.96 peratus); dan LCS lima (1.55 peratus), manakala pembinaan LCS enam masih belum bermula.

“Aliran tunai syarikat BNS setakat 31 Mei 2019 juga dilihat amat lemah. BNS mempunyai hutang terhadap 90 bank dan termasuk hutang kepada pembekal dan OEM sebanyak RM801.11 juta,” kata JKSTUPKK.

Terdahulu laporan JKSTUPKK berkait projek LCS sudah dinyahklasifikasikan oleh kerajaan pada hari ini dan disiarkan dalam laman sesawang Jawatankuasa Kira-Kira Wang Negara (PAC) – badan bipatisan di Parlimen yang menyemak perbelanjaan kerajaan.

Perolehan enam LCS telah diberi kelulusan oleh Kementerian Kewangan untuk dilaksanakan secara rundingan terus dengan nilai kontrak berjumlah RM9.128 bilion.

Tempoh kontrak bermula pada 3 Oktober 2013 hingga 2 Oktober 2023. Tujuan perolehan ini bagi meningkatkan keupayaan TLDM dalam melaksanakan pelbagai operasi.

Namun demikian sehingga kini tiada sebuah kapal LCS yang telah siap dibina. Ekoran daripada itu, laporan JKSTUPKK telah diterbitkan pada 20 Ogos 2019 dan Laporan Ketua Audit Negara Tahun 2019 Pengauditan Pematuhan Kementerian dan Jabatan Persekutuan telah dibentangkan di Parlimen pada 24 Ogos 2020.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14), meletus susulan pendedahan PAC pada 4 Ogos lalu.

Dalam pendedahan itu PAC berkata kerajaan BN/UMNO telah memberikan lebih RM6 bilion wang rakyat kepada BNS untuk projek pembinaan enam kapal tempur TLDM.

Untuk rekod, kontrak pembekalan enam kapal LCS itu diberikan ketika Datuk Seri Najib Razak menjadi Perdana Menteri dan Datuk Seri Ahmad Zahid Hamidi sebagai Menteri Pertahanan sebelum digantikan Hishammuddin.

Ia bermula dengan pemberian surat anugerah pada 2011 disusuli penyerahan kontrak kepada BNS pada 2014 untuk membina enam kapal LCS.


RM2b sedia buku RMK12 tak benar, Anwar kena perbetul kenyataan

Menteri di Jabatan Perdana Menteri (Ekonomi), Datuk Seri Mustapa Mohamed meminta Ketua Pembangkang Datuk Seri Anwar Ibrahim memperbetulkan kenyataan yang mengatakan kerajaan membelanjakan RM2 bilion untuk menyediakan buku Rancangan Malaysia Ke-12 (RMK12).

Sambil menafikan kerajaan membelanjakan sejumlah wang sebesar itu untuk menyediakan buku berkenaan beliau memaklumkan ianya hanya membabitkan kos yang amat kecil untuk sesi libat urus, cetakan dan perundingan media.

“Untuk pengetahuan, Unit Perancang Ekonomi, Jabatan Perdana Menteri (UPE JPM) tidak pernah membelanjakan wang sebanyak RM2 bilion untuk menyiapkan buku RMKe-12 seperti yang didakwa oleh Datuk Seri Anwar Ibrahim.

“Saya berharap Dato’ Seri Anwar dapat memperbetulkan kenyataan beliau bagi mengelakkan persepsi negatif terhadap pegawai UPE JPM dan Kerajaan,” katanya dalam kenyataan hari ini.

Beliau merujuk kepada kenyataan Ketua Pembangkang itu ketika membahaskan RMK12 di Dewan Rakyat hari ini.

Terdahulu Anwar berkata:

“… kita boleh belanja bilion ringgit untuk konsultan. Saya difahamkan 5-6 tahun dulu, sudah belanja RM1.8 billion. Jadi saya nak tanya, lebih daripada RM2 billion ringgit telah diberikan kepada konsultan untuk menyiapkan buku RMKe-12 ini.”

Mengulas lanjut Mustapa berkata perancangan pembangunan negara untuk lima tahun ini disediakan oleh pegawai-pegawai UPE JPM di bawah selian beliau, hasil input daripada libat urus dengan pelbagai pihak.


Bukan boleh sekadar gimik dakwa kerajaan PN tumbang, kena buktikan

Keabsahan sesebuah kerajaan hendaklah dilakukan dan dibuktikan menerusi saluran yang sah betul mengikut Perlembagaan Persekutuan, bukannya sekadar gimik semata-mata, demikian kata beberapa pakar Perlembagaan Negara.

Pensyarah Kanan Sains Politik Universiti Teknologi Mara (UiTM), Mujibu Abd Muis berkata mana-mana pihak tidak boleh sekadar membuat gimik mengatakan telah memperoleh sokongan sebaliknya harus dibuktikan.

Katanya sebarang tindakan untuk mengubah kerajaan mesti dilakukan dalam Dewan Rakyat menerusi undi tidak percaya kepada Perdana Menteri.

“Selain itu, ia boleh juga dipersembahkan kepada Seri Paduka dengan bukti kukuh bagi tujuan yang sama.

“Kalau kedua perkara itu tidak berlaku, setakat ini kita andaikan yang kenyataan itu hanyalah gimik politik seperti mana berlaku sebelum ini.

“Malah jika dilihat perarakan pembangkang itu, ia menunjukkan mereka kukuh, tapi itu masih tidak membawa apa-apa implikasi apatah lagi untuk mengubah kerajaan,” katanya.

Pendapat sama diberikan pakar Perlembagaan, Datuk Dr Wan Ahmad Fauzi Wan Husain yang menyatakan pembangkang perlu membuktikan Perdana Menteri telah hilang sokongan ahli Dewan Rakyat sama ada di dalam atau di luar Parlimen.

Memetik Utusan, beliau berkata jika tidak dibuktikan maka kerajaan PN tidak tumbang meskipun Ketua Pembangkang Anwar Ibrahim secara terbuka mendakwa pimpinan Muhyiddin telah hilang kepercayaan ahli Dewan Rakyat.

Anwar sebelum ini mendakwa kononnya kerajaan pimpinan Muhyiddin telah tumbang apabila terdapat Ahli Parlimen PN menarik sokongan kepada kerajaan hari ini di samping mengatakan blok pembangkang kini mempunyai sokongan 107 ahli Parlimen.

Beliau berkata, meskipun Anwar mendakwa kerajaan kini telah tumbang, ia tidak semudah itu untuk menukar kerajaan seperti mana dijelaskan dalam Perkara 43 Perlembagaan Persekutuan.

Beliau menjelaskan, menerusi undang-undang itu, perkara pertama perlu dibuktikan adalah sama ada Perdana Menteri telah hilang kepercayaan ahli Dewan Rakyat dan beliau kemudian perlu meletakkan meletak jawatan jika perkara itu berlaku.

“Oleh demikian, adalah penting untuk dibuktikan sama ada Perdana Menteri telah hilang sokongan majoriti atau tidak. Seseorang ahli Parlimen atau pemimpin tidak boleh sewenang-wenangnya mendakwa beliau mempunyai cukup sokongan untuk membentuk kerajaan.

“Jika Agong berpuas hati Perdana Menteri hilang sokongan ahli Dewan, Perdana Menteri mempunyai dua pilihan iaitu meletakkan jawatan atau membubarkan Parlimen jika diperkenan Agong,” katanya.

Hari ini, Presiden UMNO Zahid Hamidi pula mendakwa kerajaan PN telah tumbang setelah UMNO menarik sokongan kepada gabungan itu.

Bagaimanapun ia hanya dilihat sebagai gimik dan ‘ugutan’ kerana kerajaan PN tidak melayan permintaan beberapa pemimpin tertinggi UMNO termasuk Zahid dan Najib Razak supaya ‘membantu’ mereka dalam kes jenayah yang dihadapi di mahkamah sekarang.


Bursa Malaysia lemah, lautan merah selepas banyak kaunter alami kerugian

Bursa Malaysia mengakhiri dagangan hari ini dalam wilayah negatif untuk hari kelapan berturut-turut dengan indeks petunjuk utama susut 1.95 peratus dengan sentimen pasaran terus diasak oleh aktiviti jualan ketara dan seiring prestasi pasaran serantau, kata peniaga.

Lebih membimbangkan apabila papan utama bursa menjadi lautan merah selepas hampir lebih 1,000 kaunter mengalami kerugian susulan jualan besar-besaran sehingga menjejaskan saham mewah dan kecil hari ini.

Pada 5 petang ini, indeks penanda aras FTSE Bursa Malaysia KLCI (FBM KLCI) susut 29.12 mata kepada 1,464.83 daripada 1,493.95 yang dicatatkan pada Jumaat lepas, lapor Bernama.

Indeks terbabit dibuka susut 10.19 mata kepada 1,483.76 yang juga paras tertinggi harian namun mencecah paras terendah setakat tahun ini pada 1,458.85 pada sesi dagangan tengah hari.

Di pasaran secara meluas, kaunter rugi mengatasi untung iaitu 1,084 berbanding 138 manakala 253 kaunter lain tidak berubah, 799 tidak diniagakan dan 21 lain digantung dagangannya.

Jumlah dagangan meningkat kepada 3.27 bilion unit bernilai RM2.26 bilion berbanding 2.26 bilion unit bernilai RM1.69 bilion pada Jumaat.

Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng berkata FBM KLCI telah melepasi beberapa paras sokongan dalam tempoh dagangan dua minggu lepas dan mencecah paras terendah setakat tahun ini pada hari ini, seiring dengan kelemahan serantau selain turut dipengaruhi oleh kejatuhan mendadak semalaman di Wall Street.

“Sentimen pasaran kekal tidak menentu akibat ketidakpastian dan risiko pasaran global yang terus ketara.

“Bagaimanapun, kami percaya pasaran menyaksikan jualan berlebihan, sekali gus memberi peluang kepada pelabur untuk mendapatkan saham-saham pada paras lebih menarik berikutan nilainya yang rendah,” katanya kepada Bernama.

Dalam pada itu, beliau berkata prestasi indeks pasaran utama serantau juga rendah akibat kejutan data inflasi Amerika Syarikat (AS) yang hanya meningkatkan lagi kebimbangan mengenai kemungkinan Rizab Persekutuan AS akan bertindak memperketat langkah monetari sedia ada.

Di peringkat serantau, Indeks Straits Times Singapura berkurangan 1.33 peratus kepada 3,139.35, Nikkei 225 Jepun merosot 3.01 peratus kepada 26,987.44, Hang Seng Hong Kong turun 3.39 peratus kepada 21,067.58 manakala Indeks Komposit SSE China menguncup 0.89 peratus kepada 3,225.55.

Di peringkat tempatan, saham-saham wajaran tinggi seperti Maybank susut tujuh sen kepada RM8.68, Public Bank turun lima sen kepada RM4.48, IHH Healthcare merosot 23 sen kepada RM6.22, Petronas Chemicals kehilangan 14 sen kepada RM9.56 manakala CIMB rugi 11 sen kepada RM4.93.

Bagi saham aktif pula, Fintech turun setengah sen kepada satu sen, Top Glove susut 10 sen kepada RM1.03 manakala Sapura Energy dan BCM masing-masing berkurangan kepada lima sen dan 2.5 sen.

Di papan indeks menyaksikan Indeks FBM Emas kehilangan 256.45 mata kepada 10,477.20, Indeks FBM Emas Shariah susut 316.59 mata kepada 10,680.65, FBM 70 merosot 433.96 mata kepada 12,679.62, FBM ACE turun 217.70 mata kepada 4,916.66 dan Indeks FBMT 100 berkurangan 236.96 mata kepada 10,192.39.

Bagi sektor, Indeks Perkhidmatan Kewangan merosot 240.22 mata kepada 16,179.91, Indeks Perladangan menguncup 213.74 mata kepada 7,382.91 dan Indeks Produk dan Perkhidmatan Perindustrian turun 4.51 mata kepada 188.82.

Jumlah dagangan di Pasaran Utama meningkat kepada kepada 1.83 bilion saham bernilai RM2.02 bilion daripada 1.35 bilion saham bernilai RM1.47 bilion pada Jumaat.

Jumlah waran bertambah kepada 673.16 juta unit bernilai RM96.12 juta berbanding 400.01 juta unit bernilai RM65.98 juta sebelum ini.

Di Pasaran ACE, jumlah dagangan meningkat kepada 759.65 juta saham bernilai RM144.19 juta daripada 509.05 juta saham bernilai RM158.21 juta pada Jumaat lepas.

Kaunter produk dan perkhidmatan pengguna menyumbang sebanyak 256.81 juta saham yang diniagakan di Pasaran Utama manakala produk dan perkhidmatan perindustrian sebanyak 474.09 juta, pembinaan (89.29 juta), teknologi (233.91 juta), SPAC (sifar), perkhidmatan kewangan (77.37 juta), hartanah (169.32 juta), perladangan (62.65 juta), REIT (10.93 juta), dana/tertutup (10,000), tenaga (242.46 juta), penjagaan kesihatan (126.32 juta), telekomunikasi dan media (31.49 juta), pengangkutan dan logistik (29.82 juta) serta utiliti (26.84 juta).


Macau Scam: Suri rumah, pelajar IPTA rugi lebih RM200,000

Seorang suri rumah dan seorang pelajar lelaki di sebuah institusi pengajian tinggi awam (IPTA) di Melaka kerugian RM259,642 selepas diperdaya sindiket penipuan Macau Scam yang menyamar sebagai pegawai Kementerian Kesihatan (KKM).

Ketua Jabatan Siasatan Jenayah Komersial Melaka Superintendan E Sundra Rajan berkata suri rumah berusia 60 tahun yang tinggal di Alor Gajah itu kerugian RM247,642 manakala pelajar berusia 21 tahun dari Batu Berendam pula kerugian RM12,000.

Beliau berkata pihaknya menerima laporan berkaitan penipuan itu daripada mangsa, masing-masing di Balai Simpang Ampat dan Batu Berendam pada 8 April lepas lapor Bernama.

“Kedua-duanya mendakwa menerima panggilan daripada suspek yang memperkenalkan diri sebagai pegawai dari KKM yang memaklumkan butiran peribadi mereka telah digunakan individu lain untuk pendaftaran penerimaan vaksin Covid-19.

“Mangsa kemudian diarahkan memberi kerjasama kepada suspek untuk menyiasat perkara itu dan kemudian dihubungkan dengan panggilan daripada pihak polis untuk pengesahan lanjut sebelum dimaklumkan butiran peribadi mereka terlibat dengan kes jenayah pengubahan wang haram,” katanya dalam kenyataan hari ini.

Beliau berkata kedua-dua mangsa diugut akan dikenakan tindakan undang-undang sekiranya mereka gagal memberikan kerjasama kepada sindiket tersebut.

Katanya sindiket berkenaan kemudian mengarahkan mangsa memberikan segala maklumat akaun bank kononnya bagi tujuan semakan audit tetapi setelah mangsa memberikan maklumat nombor akaun bank, nombor pin dan kata laluan perbankan dalam talian, wang mangsa dipindahkan ke akaun yang digunakan suspek.

Sundra Rajan berkata kedua-dua kes disiasat mengikut Seksyen 420 Kanun Keseksaan kerana menipu.

Dalam pada itu, beliau berkata Polis Melaka menerima 93 laporan berkaitan sindiket Macau Scam melibatkan kerugian kira-kira RM3.12 juta dalam tempoh 1 Jan hingga semalam.

Beliau sehubungan itu menasihatkan orang ramai supaya sentiasa berhati-hati dengan panggilan mencurigakan dan menyemak nombor telefon atau nombor akaun yang diberikan suspek melalui http://ccid.rmp.gov.my/semakmule/ atau memuat turun aplikasi ‘Semak Mule CCID’ di Play Store sebelum melakukan apa-apa transaksi.